text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Abacuc
Cjapitul 2
Il just al vivarà
2 1 Mi met a fâ di vuaite,
o stoi in pîts su la spice de mê crete
e o stoi atent par sintî ce che mi disarà,
ce ch’al rispuindarà al gno lament.
2 Il Signôr mi à rispuindût e mi à dit:
“Scrîf la vision,
incidile sun breutis,
par ch’a corin a leile.
3 Parcè che la vision e rivuarde une date,
e spiete une fin, no fale;
se s’intarde a vignî, spietile,
parcè che e vignarà impreteribil, no s’intardarà.
4 Ve: chel che nol à il cûr just al socomp;
il just invezit al vivarà pe sô fedeltât”.
Cuintri il potent opressôr
5 La ricjece e je propit imbroione!
Il fuart al monte in supierbie e nol à pâs;
al slargje la sô anime, come chel altri mont,
no ’nd à mai avonde, come la muart.
Al ingrume ator di sè dutis lis gjernaziis
e al tire dongje di sè ducj i popui.
6 No si metarano ducj a sbeleâlu?
No tirarano fûr sataris e sprocs cuintri di lui?
E a disaran: Puar mai lui chel ch’al ingrume la robe di chei altris
e si cjame di robe pegnorade!
7 No vignarano fûr a colp chei che ti scuedin,
no si svearano forsit i tiei daziârs?
Alore tu colarâs tes lôr sgrifis.
8 Za che tu ur âs rafât a un slac di popui,
ducj chei altris popui ti rafaran a ti.
Parcè che tu âs spandût sanc di om,
tu i âs fate violence a la tiere,
a la citât e a dute la sô int.
9 Puar mai lui chel ch’al robe pe sô cjase,
par puartâ simpri plui in alt il so nît,
par parâsi dai colps de disgracie!
10 Tu âs disonorade la tô cjase;
tu âs fruçât une vore di popui,
tu ti sês dât dam dibessôl.
11 Parcè che i claps dai mûrs si lamentin
e i trâfs dal plancum ti cridin.
12 Puar mai lui chel ch’al fâs sù une citât sul sanc,
une citât parsore dal delit!
13 Ise forsit volontât dal Signôr des schiriis
che i popui si strussiin pal fûc,
che i popui si lambichin par dibant?
14 Po sigûr: la tiere e sarà incolme
de cognossince de glorie dal Signôr
come che lis aghis a jemplin il mâr.
15 Puar mai lui chel ch’al incjoche i siei confinants,
che ur strucje velen fin che no son pierdûts vie,
par discurviergi la lôr vergogne!
16 Tu ti sês saceât di vergogne e no di glorie!
Bêf ancje tu cumò fin che ti gire il cjâf!
De gjestre dal Signôr la cope e passe inte tô man
e il disonôr al tapone la tô glorie.
17 Propit! La violence fate al Liban e tornarà a colâ sore dal to cjâf
e il maçalizi dai nemâi ti glaçarà il sanc.
Parcè che tu âs spandût sanc di om,
tu i âs fate violence a la tiere,
a la citât e a dute la sô int.
19 Puar mai lui chel che i dîs al len : “Sveiti!”,
a la piere cence vite: “Jeve sù dal to cidin!”.
Cheste e je la sentence:
ve: il vuluç al è d’aur e d’arint,
ma dentri no ’nd è soflade di vite.
18 Ce i zovial a di un scultôr slissâ la statue,
une figure, un idul fals?
Par che il so artist al nudrissi la sperance
fasint idui che no fevelin?
20 Il Signôr al è tal so templi sant.
Ch’e tasi denant di lui dute la tiere!
Notis:
- 2,1 - Il profete si met su la spice de crete par dî che lui al cjape ordins dome di adalt.
- 2,2 - Ancje altris profetis a àn vût l’ordin di meti jù par scrit lis lôr sentencis (Is 8,1; Gjer 36,2; Ap 1,11).
- 2,5 - La ricjece si pò intindile in sens reâl (di bêçs e di tesaurs) e in sens gjenerâl (potence politiche e militâr).
- 2,10 - Alçâsi in maniere disoneste nol è un fat di onôr par une cjase, ma se mai di vergogne.
- 2,15 - Al è clâr il riferiment a Noè, che si è discrotât dopo bevût e che so fi Cam lu à ridût (Gjen 9,22).
- 2,17 - Il Liban al jere il passalizi dai esercits invasôrs e al jere folpeât intune.
- 2,19 - La idolatrie o adorazion dal len e dal clap no je dome une robe brute ma ancje stupide.
- 2,20 - Plui che dal templi di Gjerusalem, al semee che si trati dal cîl (Mi 1,2-4; Sal 11,4.6).


c: text/html

text:
Sikhisim
Il sikhisim al è une religjon nassude in Indie setentrionâl intal XV secul, basade su l'insegnament di Nānak e nûf Gurus daûr, che a viverin in Indie tra il XVI e il XVII secul.
La peraule sikhisim al ven de peraule sikh, ch'al ven dal sanscrit e che ul dî "discepul".
La crodince principâl intal sikhisim e je la fede in un Diu — Vāhigurū. Il sikhisim al predicje la salvece par vie di une dissiplinade meditazion personâl sul non e il messaç di Diu.
Lis traditions e lis insegnaments dal sikhisim a son associâts a strent cun la storie, la societât e la culture dal stat dal Punjab in Indie, dulà ch'al vif la maiorance dai sikhs (i seguaçs dal sikhisim).

robotstxt: allowed

filter: keep


text:
“A son personis che a son nassudis par dâsi da fâ e altris par stâ a cjalâ.
No je cuestion di salût di inteligjence o di bisugne: e je cussì e vonde!
Des primis ducj si spietin di plui di ce che a fasin za;
des secondis nissun si spiete nuie!
Pes primis no son mai compliments, parcè che, cualuncue robe che a
fasin al è un lôr dovê; pes secondis al è il contrari: stant che no si spietisi
nuie di lôr, apene che a fasin alc, ducj lis jemplin di compliments”.
Savêso cui ch’al à ditis chestis peraulis? SOCRATE, 400 agns prin di Crist!


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Qoelet
Cjapitul 4
Massimis svareadis
4 1 O ài po ancje scrutinadis dutis lis prepotencis che si fàsin sot dal soreli. O ài pensât al craçâ dai tibiâts e o ài viodût che nissun no ju confuarte. De man di chei che ju tibìin no salte fûr che violence e no ’nd’è un che ju confuarti. 2 Alore o ài dit ch’a son furtunâts i muarts, che le àn finide, plui che no i vîs ch’a son ancjemò in vite. 3 Però miei ancjemò di ducj i doi, chel che nol è nancjemò nassût, parcè che nol à nancjemò viodût dut il mâl che si fâs sot dal soreli.
4 O ài viodût ancje che dutis lis vitis e dut l’impegn che l’om al met tes sôs voris nol è che gjelosie di un par chel altri. Ancje chest al è un nuie e un fâ cence costrut.
5 Il stupit al sta cu lis mans in man
e al sassine la sô vite.
6 Miei une zumiele polsant
che no dôs zumielis lambicansi:
vore cence costrut.
7 E ancjemò o ài viodût il nuie sot dal soreli: 8 un al è dibessôl, cence un fi ni un fradi. Cun dut a chel si lambiche cence padin e nol soste di viodi in sium gnovis ricjecis. E par cui si lambichial mo e fasial di mancul di gjoldi? Ancje chest al è un nuie e un brut lambic.
9 Doi a stan miei che no un, parcè che a àn une pae plui grande pe lôr fadie. 10 Difat se un al cole, al pò jessi tirât sù dal compagn. Puar mai lui chel ch’al è dibessôl: s’al cole, nol à nissun che lu tiri sù. 11 Ancje se si va tal jet, in doi si pò sclipîsi. Ma chel ch’al è dibessôl, cemût fasial a sclipîsi? 12 E se un i pètin intor, in doi a puedin tignî dûr. Nol è tant facil crevâ une cuarde cun plui cjaveçs.
13 Miei un fantat puar ma di sintiment
che no un re vieli ma stupit
che nol sa plui doprâ il so cjâf.
14 Chel al è jessût de preson par sentâsi su la sente dal re, seben ch’al è nassût cuant che chel altri al regnave za. 15 Alore o ài viodude dute la int ch’e vîf sot dal soreli a butâsi de bande dal fantat, ch’al va a metisi tal puest di chel altri. 16 No si rivave nancje a contâle dute chê int che i leve daûrj. Epûr chei ch’a vignaran dopo no saran contents di lui. Ancje chest al è un nuie e un fâ cence costrut.
La religjon di Qoelet: il timôr di Diu
17 Cuant che tu vâs tal templi, viôt ben cemût che tu vâs; al è miei sdongjâsi dal templi cul cûr disponût a ubidî che no ufrî sacrificis, come ch’a fàsin i stupidats, che no san nancje il mâl ch’a fàsin.
Notis:
- 4,1 - La assurditât de vite dal om viodude inte sô dimension inviduâl no sparis ma si reonç se si cjale al om te sô dimension sociâl. Il mont al è paronât de injustissie.
- 4,6 - Se lis voris dal om a son rude gjelosie e ambizion, al sares di no fâ nuie. Ma chel che nol fâs nuie al è stupit. Salacôr il segret al sta tal fâ ma cun misure.
- 4,12 - Il test al fevele di une cuarde cun tre cjaveçs. Al è il vantaç di scombati insieme.
- 4,17 - Qoelet nol dîs di no fâ sacrificis ma, in linie cui profetis, al dîs che no àn nissun valôr se no cjàpin dentri ancje il cûr.


text:
Jacopo Tomatis, musicolic, ’tal è insegnant di Popular music al Dams di Turin e redatôr dal Gjornâl de musiche.
Al è un test che al nas di un lavôr di ricercje aromai plui che decenâl, il so nucli al ven de sô lauree trienâl, impen l’implant dal libri ’tal è un disvilup dal lavôr di dotorât. Une opare di grant respîr, biadelore cuntun tai sientific e no divulgatîf, come publicazions vignudis fûr prime di stampe gjornalistiche ’su la storie de cjançon taliane.
Une ricercje che e cambiarà dal dut il svicinament ae materie.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Riforme Protestante
Le Riforme Protestante ancje cognossude come La Riforme scomençade in tal XVI secul je une volontât di torna a lis lidrîs dal cristianisim e di une bisugne di considerâ le religjon e le vite sociâl in une âtre maniere. Le riflesion de salvece de anime jere une cuestión centrâl in te reflesion dai riformatôrs dal XVI secul che denuncin la coruzion di dute le societât dal timp atôr dal cumierç des indulgencis.
I riformatôs profitant ancje de invenzion de stampe , inventate propri in te epoche , par publicâ le Bibie in tes lenghis locâls feveladis da dute le comunitât (soredut il todesc in te traduzione par cure di Martin Luther) indulâ no si fâs peraule dai sants , a la devozion de Vergjine e ancje dal purgatori.
Il riferiment a la Bibie je une pai principal referimentos dai riformatôrs. Chest principi , clamât ''Sola scritura'' , al sarâ chel di guide.
Scomençade par il 31 di otubar dal 1517 par Martin Luther muini catolic in Gjermanie , par Ulrich Zwingli in Svuizare , e par Zuan Calvin in France e in Svuizare , la Riforme tocche in buone bande dute le Europe dal Nord-Ovest.Ducj i tentatîfs di conciliazion van a vueit par temine cun le division jenfri le glesie catoliche e lis glesis protestantis.
Le Cuintri-Riforme catoliche aprovade dal Concili di Trent puartarâ le glesie catoliche a une riconcuiste parziâl dai territorio piardûs passâs al protestantesim. Le adozioni de Riforme vere ancje un caratar politic.I princips Marcin Sussi la lor indipendence dal podê dal Pape disint di governâ par dirit divin. La Riforme mene in tal XVII secul a une cjadene di vueris civîls jenfri la France , le Inghiltiere e la Scozie.
Lis causis[cambie | modifiche il codiç]
Le cause principâl fo la polemiche daspo la publicazion da lis tesis di Luther , cuintri la vendite des indulgencis in Gjermanie e in âtris bandis in Europe il 31 di otubar dal 1517.Il muini todesc tache i sfueis des tesis parsore la puarte de glesie dal cjiscjel di Wittemberg par protestâ cuintri le glesie catoliche.Ma lis causis de riforme son tantis e dispès misturadis jenfri di lôr.
La pui grande e je di sigûr la posizion di Luther rispiet le difusion de peraule di Diu. La liturgie jere celebrade nome in latin e al jere difici par chei che no fevelavin il latin di vê acês a lis traduzions de Bibie in âtris lenghis.Lis autoritâts de glesie no viodevin di bon vôli chestis traduzions. Par ches motîf , nome la int studiade podeve vê acês a lis Scrituris Luther al voleve che ducj i cristians podevin lei la Bibie cence l'intervent dai predis e lis autoritâs de glesie.Luther cure la traduzion de Bibie e cul jutori de invenzion de stampe al cure diviarsis edizion par todesc difondudis in dute le Gjermanie.
Studiant la Bibie , Luther al fâs cognossi lis contradizions jenfri l'opare dal clero catolic e la presumude dotrine cristiane origjnarie.Daspo la publicazion des tesis , Luther scugne vê bisugne di protezion dai princips todescs. Atri motîf forin l'ingrumâ des carichis de bande dal clero , une vore pui interessât al podê e ai aspiet economic che al pinsîr de difusion de dotrine. Le predicazion jere simpri pui dispès afidade ai ordins di fraris cercandui e i vescui vignivin da lis grandis fameis nobiliârs , pôc interesâs al aspiet religjôs de aministrazion.
La Glesie jere parone di grandj toc di tiaris e podeve scuedi le decime.Le nobiltât passade al luteranesim podeve gjoldi di chest dirit in ereditât. In chest mût si è formade le Prussie daspo che il Grant Mestri [[Albert di Hohenzollen] ]al passe de bande dal luteranesim. Si pues ancje zontâ il fatôr politic.L'imperadôr Carli V al governave cun le aprovazion daipricips e feudataris. Le religjon devente un element impuartant in tai rapuarts cun il Pape.


text:
Nûf di Otubar
O âi vint il concors plui figo dal web!!!
E si che la conte che à vint il concors di scheletri.com o veve une frase par dialet e âi di dî gracie al Dree dal Furlanist e soredut al Curtissâr par vemale voltade juste, mi soi metût adun a voltâ dute le conte par furlan. Speri ch’a us plasi.
Comments
-
Anonymous3 Dicembre 2007
Biele, mi è plasude!
-
4 Dicembre 2007
Bulo! Ancjemò compliments. Passe li di me che si fevele di San Simon
-
gelostellato4 Dicembre 2007
O pasi o pasi cuant che pos
-
4 Dicembre 2007
Ben scrit. Cui colôrs e le sonoritât furlans come s'al fos le version origjinâl…No sta vignî da me ch'a nol covente…Sa tu sês ocupât a fâ rôbis bielis 🙂
-
gelostellato4 Dicembre 2007
ti disarai jajo, mi plas cuasit plui chel in furlan che l'origjinal par talian. al sune mior… o in ogni cas al sune une vore ben!
du la esal ch'a no ài di vigni?
a viodi mans grandononis e milus smorseas? ahah 😉
mandi
R.
@dispò, furlanist, grassie pe segnalazion. Ma jo daramai ti ài capit: tu tu as voe di fami scrivi un libri par furlan!!! 😀


text:
Baraçs
I plaseve cussì tant sveâsi scoltant “Mueç” dai Pantan, ch’al pontave la svee ancje di sabide e domenie. Di cuant ch’al jere lât a stâ pôc fûr pais, al podeve ancje alçâ il volum a manete, che tant la cjase plui dongje a lu cjalave di cincuante metris dal barcon da la so cjamare.
E propit chel barcon, une matine di fieste, sveantsi cu la cjançon di simpri, lu à cjatât dut plen di baraçs. Une robe di no crodi. Il veri l’ere sparît e un mûr di sterps a j gjavave vie dute la lûs. Si stavie forsit ancjemò sumiant? Vere ch’al veve bevût une bire di masse, la sere prin, ma chest nol displeave che cise spinose ch’a jentrave pal barcon!
Fredo si è russât i voi, gjavantsi i sgarbei cu l’ongule. Al à cjapât su il telefonin e al à cjalât l’ore. Undis e mieze. Putanace che miserie, al à dit ad alte vôs, nol pò sedi cussì scûr!
Al jere alc ch’a nol lave.
Al cjape e si bute fûr dal clip par lâ a viodi di dongje chei baraçs. Cualchidun al jere grues come une magne, cualchidun come une code di pantiane, ma a part lis spinis, spiçotis e di un colôr ch’al partave al ros, a jerin baraçs normalissims. Ma ce fasevino lì, a jemplai il zardin e la cjamare?!
Fredo di solit no si faseve tropis cuestions, ma a chel pont j è vignût un dubi: si viest di corse e al va a viergi la puarte denant, che ch’a dave su la strade.
Dut come simpri: asfalt, soreli ch’al poche, machinis ch’a passin e sioris ch’a van a Messe plui tart, par rivâ adore a sghindâ un pocje di predicje.
Bon, al à pensât, di sigûr no la doi vinte a chei baraçs. E cu l’intenzion di vierzisi un passaç fin ta la cjase dongje al à cjapât su lis fuarpis di vît e al à tacât a taiâ e cerpî dute che sassare di spinis, fin a rivâ adore a saltâ fûr di cjase pal barcon. Cussì al à tacât a mateâ, sbridinant e sbregant, fintremai ca nol jere stuf. Al veve fat su une sorte di galarie lungje un centenâr di metris cence rivâ a cjatâ la cjase di front. Ce mût podevie sedi?
Bon, miôr lassâ pierdi e lâ a cirì cualchidun ch’a i dedi une man!
Cussì al è tornât indaûr, distrigantsi gnûfs baraçs che za a tornavin a cressi.
Al à poiât lis fuarpis di vît ta la cassele da j imprescj, al à studât la radio e al à cjolt su il gjubot.
Cuant che al à viert la puarte, ch’a dave su la strade, al à scugnût fermâsi.
Si è cjatât denant un altri mûr di baraçs.
Comments
-
Brâf furlan1 Marzo 2008
Lete vulintîr, biele.
-
gelostellato1 Marzo 2008
Grassie! ^^


text:
Free & Ulli e lis besteatis
Cemût protezisi des besteatis?
Free & Ulli a spieghin ai fruts cun chest video un pocjis di regulis di igjiene essenziâls, simpri plui impuartantis in dì di vuê.
Il video al tache cu la naine “Ursule parussule ce fâstu su chê vît…” e i doi protagoniscj Free & Ulli, che i fruts a cognossin ben, a tachin a lavâsi lis mans. Lâ daûr dai conseis che a dan il crot simpatic e la moscje matarane a coventin ancje par imparâ lis abitudins par une buine educazion ae salût dai plui piçui.
Une presentazion di:
ARLeF – Agjenzie Regjonâl pe Lenghe Furlane
In colaborazion cun:
Protezione Civile – Friuli Venezia Giulia
e Futura edizioni
Ilustrazions di: Patrizia Geremia (Futura edizioni)
Vôs: Claudio Moretti, Elvio Scruzzi, Daria Miani
Coordenament gjenerâl: William Cisilino (ARLeF)
Supervision e consulence linguistiche: Sportel Regjonâl pe Lenghe Furlane
Video realizât di: Quasar Corporate
Produzion esecutive: Giorgio Milocco
Coordenament tecnic: Andrea Guarascio
Animazions: Lorenzo Bertarelli


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Timoteo 1
Cjapitul 6
I sclâfs
6 1 Chei ch’a son sot il jôf come fameis, a àn di tratâ i lôr parons cun grant rispiet, par no ch’a vegnin blestemâts il non di Diu e la dutrine. 2 Invezit chei ch’a àn parons ch’a crodin, no àn di mancjâur di rivuart pal fat ch’a son fradis ma a àn di servîju ancjemò miôr propit pal fat che chei che lôr a servissin a crodin e a son benvolûts di Diu.
Chest tu âs di insegnâlu e tignîlu batût.
Di gnûf i fals dotôrs
3 Ma se cualchidun al insegne robis diferentis e nol acete lis peraulis sanis, ch’a son chês dal Signôr nestri Gjesù Crist, e de dutrine seont la religjon, 4 al è svuarbât de supierbie e nol sa nuie, ancje s’al è cjapât de fiere dai cavîi e des barufis par cuistions di peraulis. Di li a nassin lis invidiis, i contrascj, lis caluniis, i bruts suspiets, 5 lis lotis di oms malâts tal lôr cjâf e ch’a àn pierdude la veretât propit pal fat che a crodin che la religjon e sedi par fâ bêçs.
6 Sigûr, la religjon e je un vuadagn di chei grancj; però e à di jessi compagnade dal savêsi contentâ. 7 Di fat in chest mont no vin puartât nuie e propit par chel no podarìn nancje puartâ vie nuie. 8 Cuant che o vin ce mangjâ e ce taponâsi, contentìnsi di chel. 9 Di fat chei ch’a smicjin di deventâ siôrs, a colin te tentazion, tal laç (di satane), e intun disordin di pinsîrs cence costrut e di damp, ch’a sumiergin i oms te ruvine e te condane. 10 Parcè che la lidrîs di ducj i mâi e je la passion pai bêçs, che par colpe sô plui di un si è slontanât de fede e si è tormentât dibessôl fra mil dolôrs.
Combat la buine batae
11 Ma tu, om di Diu, sta lontan di chestis robis; cor daûr invezit a la justizie, a la religjon, a la fede, al amôr, a la pazience, al biel trat. 12 Combat la buine batae de fede, cîr di cuistâ la vite eterne, che tu sês stât clamât e che par jê tu âs fate la tô biele profession di fede denant di tancj testemonis.
13 Ti sconzuri denant di Diu ch’al fâs vivi dutis lis robis, e denant di Gjesù Crist ch’al à fate la sô biele testemoneance sot di Ponzi Pilât, 14 di tignî cont dal comandament cence magle e cence colpe, fint a la manifestazion dal Signôr nestri Gjesù Crist:
15 che le fasarà, tal timp distinât,
il beât e unic sovran,
il re dai rês e il paron dai parons,
16 l’unic ch’al à la inmortalitât
e al vîf tune lûs che no si pò lâi dongje,
che nissun om nol à mai viodût ni mai nol podarà viodi.
A lui onôr e potence eterne. Amen.
Doprâ ben lis ricjecis
17 Ai siôrs di chest mont racomandiur di no tignîsi sù masse e di no meti la lôr sperance te insigurece des ricjecis ma in Diu, che nus proviôt di dut cun bondance par ch’o podìn gjoldi. 18 Racomandiur di fâ dal ben, di fâsi siôrs di oparis buinis, di jessi splendits tal dâ, disponûts a spartî cun chei altris la lôr robe 19 par metisi vie cussì un bon capitâl pal avignî, par cuistâsi la vere vite.
Conclusion
20 Timoteu, ten cont di ce che ti è stât consegnât; sta vuardât des cjacaris cence religjon e cence fonde e dai contrascj di une sience che e à dome il non e fals ancje chel, 21 e che plui di un, cjapantle par buine, si è slontanât dal troi de fede.
La gracie ch’e sedi cun vualtris!
Notis:
- 6,1 - La reson dal rispiet pai parons al è il bon non ch’a àn di vê i cristians. Al jere facil passâ par rivoluzionaris.
- 6,10 - I bêçs a coventin ma a restin simpri un grant pericul e par solit no van masse d’acuardi cu la religjon, soredut cuant che tal cûr e jentre la gole dal bêç.
- 6,17 - Al semee di strani a sintî a fâ racomandazions ai siôrs. Par solit si fasilis simpri ai puars.


text:
Stiefin al ero strac sfinît, e a nol jodevo l’oro di lâ a cjaso. Ai fasevo mâl la scheno che ai jessivo a sbufs dai bregons elegants – colpo dai chilos di masso e dai agns di masso – e al ero stuf di tabajâ cun la int par vuê. Al vevo uno fam nero e voio di sierasi a cjaso a instupidîsi di vecjos films. Ma al vevo di fâ un ultim sondaç a un cualche gioven di cui sa dulà e al vevo di fâse passâ. Amen.
Il gioven in cuestion al ero entrât da la puarto in chel moment, puartant tal so ufici meticolosamentri ordenât uno vintado di sudôr di ascelo e di profum scjadent. Al vevo di vê uno etât indefinibil tra i vincj e i vincjecinc, nencje contant i bruscs come i anei intun arbul, e al ero altretant impazient di lâ vio prin pussibili.
“Buongiorno, è lei il signor Stefano A.”? al vevo det cuntun acent stuart fuartissim – ah ecco. Un vignût jù de mont – dai – come campion al sarà siguramentri interessant.
A lu vevo cjalât par un moment in silenzio prin di rispuindi: apatic, bruscôs, encje lui sorepês, cuntuno specie di banano orendo di cjavei riciots sù pal cjâf.
“Sì” al vevo rispuindût cun afetazion, freansi lezermenti las mans “sì, buongiorno. È qui per il sondaggio?”
“Eh, si po” al vevo det sentansi cenço nencje la creanço di spietâ che Stiefin jel domandàs “la mia insegnante a l’università mi à detto che lei fa sondaggi”.
“Se al vôl” al vevo soridût melifluo Stiefin “i podìn tabajâ par furlan”.
Chel ati al vevo riduçat planc “Ah per me è compagno, se le fa più piacere volentieri. Bon. Ce êsel chest sondagjio aloro?”
“Jê conoscie uno rubo che si clamo Netflix?”
“Netflix?”
“Sì, mai sintido nomenâ?”
“Mmm, forse, ce êse?”
“Ah, uno television digjtâl”.
“Hm”.
“Sì, i varan di vierzi chesto television in Italio l’an cuven, e jo i stoi fasint sondagjios par la DemoVox par savê i guscj dai consumadôrs”. A nol vevo voio di dâ masso spiegazions a chest piscuan, al vevo voio di mangjâ e lâ a cjaso, ma dai, tainlo curto.
“Duncue: ce si clamie jê?”
“Filippo Romani”
“Okay. Paîs?”
“Valstuarto, Cjargno!” al vevo esclamât felic.
“Okay, jê e cjalo un grump di television?” al vevo det passantsi uno matito su las moschetos sotîls.
“Sì sì, un grump. A Udin no ‘nd è nujo ce fâ”
“Jai capît. E discjamo encje serie tv da internet?”
“Ehm” al ero diventât ros.
“Ca no si stedi a preocupâ” al vevo riduçat di mistîr “no soi da la polizio postâl”.
“Sì, okay, sì” al vevo det sbufant.
“Eco, chi al divento impuartant pal nestri sondaç: ce gjeners?
“Mmm, bon, machenos, aventuro, azion, horror”.
“Arts marziâls?”
“Sì, bon, ogni tant, masso int che a svualo” al vevo riduçat gofamentri “po son cinês, intato!”
Okay, il piscuan no i plasevo par nuio ma al vevo premuro di finî e di mangjâ.
“Cuindi horror tipo ce?” Si ero alçat da la scrivanio, stant atent a no turbantint l’orden maniacâl, zirant ator di lui ma par nuio incuisitori.
“Ih po, stessos rubos di simpri: zombis, vampiros, strios, lupos manaros”
“Okay, cuindi se al ves di fâ un orden tra i gjeners di horror preferîts ce orden daressial?”
“Mah” al vevo det il piscuan cjalant adalt apatic, cuntuno flemmo che al sameavo di jodi dôs rondelos ruzinidos zirâsi cun fadio uno cun chê altro “par prins disares i zombi. Son fuarts i zombi!” al vevo det entusiastic “I fasin duto uno cagnaro. Dopo” al vevo det cuntuno altro pauso “i metarès las strios, che i fasin i incantesems. I lupos manaros tierç, che i fasin un pôc ridi, i sameo cjans”.
“I resto par ultims i vampiros” al vevo det segnant cuntuno matito suntun sfuei “cuindi”
“Ih bon, i vampiros mi fasin peno. I son uno rubo di giovenutos che i si cjalo chests stupits petenâts e lucicants, ma a e j’è veramentri duto uno stupidagjino, manichins impomatâts. Robas di fenoi” al vevo det, frenant il so entusiasim cjalant Stiefin, e domandantsi par un lamp se il siôr cincuantenne di front di lui al fos un fenôli.
Ma Stiefin a nol sameavo vê vût uno cualche reazion, anzi.
“Ma cuindi segont jê encje par la sô fascio di etât i vampiros i no son credibii?”
“Mah, no, no! Tra noaitis giovens si sa che son uno recito par frutos. I vampiros son propri uno stupidagjino di….”
Stiefin lu vevo muardut tal cuel. Plui precisamentri tal spinâl. E i dincj di vampiro di Stiefin i no ero rafinâts e curâts canins, ma un unic dint grez, sbusât tal mieç par supâ il sanc e encje la miola spinâl, ripugnant come il bec di uno moscjo. Il piscuan al vevo vût dome un sussulto, colant come un sac vueit su la poltrono intant che Stiefin al completavo il so past.
Il dint a si ero ripleât tal palât tant che lui a si suiavo i lavris. Al ero stât imprudent, ma al vevo veramentri, veramentri fam. A non podevo plui. E chest stupit al ero un tabajon.
Però, inmò un viaç, al vevo di ringraziâ Twilight, Buffy e The Vampire Chronicles: cuntun marketing dal gjenar nissun al vevo plui veramentri pouro dai vampiros.
Bon par lui.
di Fulvio Romanin


text:
Cussì, daûr lis lastris o cjali Fevrâr che si strissine su lis cumieriis, e si ferme là jù da pît, dongje la merlete imbombade di nêf.
I ramaçs a son neris, la tiere e mostre la anime scure; nancje une ponte di vert e cuche, nancje un bâr di tale le sbuse. Ma se tu stâs cidin un moment, tu sintis cori, dulinvie il prât, un ghiti lizêr, un sgrisul di vite.
O pensi di someâ a chest mês, un fregul stiçôs, un tic rabiôs, dispès suturni.
Ce che o volarès pescjâ la tiere cui scarpons, sintîle criçâ, jessi paron des mês gjambis, dai miei pas!
Invezit o soi culì, sentât.
In spiete, tant che simpri: a buinore che mi jevin, mi judin a lavâ la muse, a fâ la barbe, che infin mi sentin sul birocin.. Biel, sì, cu lis ruedis grandis e comut, o frachi un boton e si môf, al è un regâl dai fruts, i miei doi fruts. Cuant che a vegnin a cjatâmi mi contin dal grant cefâ che a àn, dal trafic, di trop che al coste vivi in zornade di vuê, “Viôt di stâ pulît pari, se ti covente alc, claminus” mi disin lant vie.
Mi plasarès che si fermassin cualchi moment di plui: cuant che o soi cun lôr si sfante la fumate di maluserie che mi ten companie dì e gnot.
Lu sai, no pues pratindi che a stedin daûr un vecjo.
La siore badante e fâs tantis bocjis par taponâ il vueit des sôs peraulis: peteçs e morosets di int sui gjornâi a mi propit no mi interessin.
Se o podès invezit saltâ fûr, lâ fin li de ostarie “Da Mame”, fâ une partide di cjartis, dopo mai che lu desideri!
O ben lâ a cjatâ Toni, par sintii ancjemò une volte la conte de ritirade de Russie.
O fâmi compagnâ fin tal cimitieri, par discori cu la mê puare femine, cui miei muarts.
Ma o soi culì, o cjali il timp passâ su li mês mans, ogni dì plui grîf, plui trist, cjamât di ricuarts di timps lontans. Ce che al è sucedût îr no si ferme intal cjâf, si viôt che nol è impuartant, cussì l’aiar lu sofle vie.
L’aiar… a mi puarte une voie, un segret scuindût e dolç, impiât tant che faliscje e inniât te anime: sotvôs o dîs al cîl frêt e insiorât dal soreli a mont: “Sisilute, ti spieti, cuant tornistu?”
di Giuliana Pellegrini
#18


text:
A mi mi plâs propit la serade das cidulis. Usgnot mê mari mi lasse stâ sù fin tart: si va insiemit li de culinute di Tamai e si sta a li fint che a finissin. A ‘nd è un grum di int, il prât al è dut sfodrât, e mame mi lasse avonde libar di lâ ator.
Biele la gnot: lis lûs che a son no rivin dapardut e par ogni zone scure jenfri lis frascjis mi pâr che a sedin i vôi di sbilfs e guriuz che a vualmin ce che a cumbinin i oms. Ma jo o cîr di scuviarziju!
Mah! No mi cuadre tant une robe però, o domandi di spiegâmi a me agne Antonella.
Me agne Antonella e je chê plui simpatiche… «zia Antonella, ma jo o ai viodût cumò devant Rose cun Michele dai Mucs che a erin platâts insiemit daûr di une cise, li dapît. Veh! Là… Ma je no varés di stâ simpri cul so morôs?»
Me agne si viôt che nancje mi à scoltât: si è voltade dut un colp di une atre bande. I grancj no stan mai a sintî ce che o vin di dî noaltris fruts, al è dibant che par television a fasin il «TG dai ragazzi».
di Dree Venier
#161


text:
F
Il F al è il setim segn dal alfabet furlan. Al ven dal alfabet latin che lu à cjapât di chel etrusc.
Altris significâts dal F[cambie | modifiche il codiç]
Chimiche e biochimiche[cambie | modifiche il codiç]
- F al è la fenilalanine pe biochimiche
- F al è il simbul dal fluôr
Fisiche[cambie | modifiche il codiç]
- °F al indiche i ponts te scjale Fahrenheit
Matematiche[cambie | modifiche il codiç]
- f al indiche lis funzions pe matematiche
- F al corispuint al valôr decimâl 15
Musiche[cambie | modifiche il codiç]
- F al è la note musicâl fa pe notazion doprade tai pai di lenghe inglese o todescje
Traspuarts[cambie | modifiche il codiç]
- F è je la sigle automobilistiche internazionâl de France
Unitâts di misure[cambie | modifiche il codiç]
- F al è la abreviazion di farad, unitât di misure de capacitât eletriche


text:
Gjermanie
La Gjermanie e je un stât de Europe centrâl che e je stade un dai fondadôrs de Union Europeane. Vuê al è al stât plui popolât e indi un dai plui impuartants de Union, soredut tal ambit economic. E confine a ovest cun France, Lussemburc, Olande e Belgjiche, a sud cun Svuizare e Austrie, a est cun Polonie e Republiche Ceche e a nord cun Danimarcje.
Gjeografie[cambie | modifiche il codiç]
La Gjermanie si slargje dal Mâr dal Nord e dal Mâr Baltic fin tes Alps, dulà che si cjate la cime plui alte (Zugspitze, 2.962 metris). A Jevât il confin al è segnât de confluence dai flums Oder e Neisse, mintri che a Bonât il limit nazionâl al è la valade dal Ren.
La zone setentrionâl e centrâl dal paîs si cjate la bassure gjermaniche, che si slargje viers Jevât inte planure Sarmatiche. La part centri-orientâl a si cjatin rilêfs di altece no superiôr a 1.600 metris, clamâts Mittelgebirge.
Il flum plui lunc al è il Ren, che con i sôs 1.320 km (la risultive e i prins chilometris a son logadis in Svuizare) al travierse la intiere nazion di Sud a Nord.
Storie[cambie | modifiche il codiç]
La Gjermanie, tal sens di stât nazionâl e je nassude intal 1871, cuant che i paîs de Confederazion todescje si unirin intal Imperi Gjermanic, terminât cun la fin de Prime Vuere Mondiâl e cul Tratât di Versailles dal 1919.
La Republiche di Weimar e fo fondade subit daspò de vuere come tentatîf di stabilî un paîs liberâl e democratic; intal 1923, purpûr, si combinà une iperinflazion e un grant declini economic, che consintì la montade al podè di Adolf Hitler cirche dîs agns plui tart.
Intal 1949 il paîs e fo dividût in dôs nazions, la Republiche Federâl Todescje a Bonât e la Republiche Democratiche Todescje a Jevât, cheste ultime inte zone di ocupazion russe. A sô volte, la citât di Berlin e fo dividude a mitât, cun la bande ocidentâl che deventà di pertinence de Republiche Federâl e la bande orientâl de Republiche Democratiche.
Cun la fin de Vuere Frede e l'abatiment dal Mûr di Berlin, la riunificazion dal paîs e fo acelerade: intal 3 di Otubar dal 1990, difat, il teritori de Republiche Democratiche e fo anetût inte Republiche Federâl.
Popolazion[cambie | modifiche il codiç]
La popolazion di marilenghe todescje e je cirche l'85% dal totâl. Il grup forest plui grant al è chê turc (di plui di 2 milions di personis), seguît dai grups talian, serbian, grec, polac e crauat.
Ordenament dal stât[cambie | modifiche il codiç]
La nazion e je dividude in 16 stâts federâts (tod. Länder); Berlin e Amburc a son citâts-stât, mintri che il Breme (stât) e comprent ancje la citât di Bremerhaven.
Tabele dai stâts federâi todescs[1]
Economie[cambie | modifiche il codiç]
La Gjermanie e je la plui grande potence economiche de Europe, la cuarte al mont par PIL e la cuinte par PIL a paritât di podê di acuist.


text:
Pubblichiamo i numeri vincenti della Lotteria della Fieste da Viarte edizione 2019, ricordando che i premi che si riferiscono ai primi numeri estratti dovranno essere ritirati in Enoteca comunale di Cormòns – piazza XXIV Maggio 21 – entro il 31 luglio, per i secondi numeri estratti dal 1° agosto al 30 settembre 2019.
Archivio mensile:giugno 2019
Estrazione Lotteria!
Intervista radio fonica a Radio Onde Furlane si parla di Fieste da Viarte e di premio Letterario Dolfo Zorzut
In primo piano
Agenzia per la Lingua Friulana_Arlef
In primo piano
La ARLeF – Agjenzie Regjonâl pe lenghe furlane e je l’ent strumentâl de Regjon Autonome Friûl – Vignesie Julie che al coordene lis ativitâts di tutele e di promozion de lenghe furlane su la fonde di ce che al è definît de normative regjonâl.
La Agjenzie e furnìs consulence linguistiche a sogjets publics e privâts e e met in vore cetantis azi
ons par promovi la presince e l’ûs de lenghe furlane intai ambits principâi de vite sociâl, tant che la famee, i mieçs di comunicazion, lis gnovis tecnologjiis, la aministrazion publiche, la ricercje sientifiche, i spetacui e lis arts, la culture, il mont dal lavôr.
#Arlef
#Radioondefurlane
#Maman
Vino della Fieste da Viarte
In primo piano
Novitât
Il nostro primo vino!
Quest’anno abbiamo scelto un Vigniaolo Indipendente per lanciare il primo vino della Fieste da Viarte: buono, a km0 e fiero di essere la nostra “bandiera”!
Lo trovi al cortile n° 6 – Ronc dai Capucins
Novitât Il nestri prin vin! Chest an o vin sielzût un roncâr indipendent par screâ il prin vin de Fieste da Viarte: bon, a km0 e braurôs di jessi la nestre “bandiere”! Tu lu cjatis te cort n° 6 – Ronc dai Capucins.


text:
CJAVA«
Te val dal l‚t
IL TERITORI DI CJAVA«
Tra il grop di monts dal Faeit e il flum Tiliment si slargje il teritori di Cjavaç. Viers misdì al da sul Lât di Cjavaç o ben Lât dai trê Comuns, il bacin naturâl plui grant dal Friûl Vignesie Julie. Il lât al è nomenât pe prime volte intun document dal XIII secul. Cun chest document il patriarcje di Aquilee al da in man il teritori e lis sôs aghis a un nobil di Glemone e lu invide a furnî di pes lis mensis patriarcjâls.
La storie di Cjavaç, scomençant dal non stes dal lûc, si incrose in maniere une vore strente cun chê dal lezendari castrum Cabatium, une struture fortificade che si jevave su la crete di Cesclans, dulà che cumò e je la plêf di Sant Stiefin. Puest strategjic par buine part de Ete di Mieç, al à vût un pês di rimarc pal control des viis di comunicazion tra la planure e la Cjargne.
L¬T DI CJACA«
Al è il lât naturâl plui grant dal Friûl Vignesie Julie e aprûf des sôs spuindis, tes domeniis cjaldis vie pal Istât a rivin vacancîrs e int dal puest par cjapâ soreli, par fâ mirinde e par polsâ te ombrene sot dai arbui.
L¬T DI CJACA«
Al è il lât naturâl plui grant dal Friûl Vignesie Julie e aprûf des sôs spuindis, tes domeniis cjaldis vie pal Istât a rivin vacancîrs e int dal puest par cjapâ soreli, par fâ mirinde e par polsâ te ombrene sot dai arbui.


text:
30 aprile 2010
Auguris al gno nevodut e a mê sûr
28 aprile 2010
La braure dal Barça
Par savênt di plui, fracait chi.
23 aprile 2010
3 agns che nus à lassâts
21 aprile 2010
Odissee, biel event
No soi un espert e duncje no ai pretesis… mi limiti a regjistrâ lis mês impressions a cjalt.
Il spetacul mi à plasût e mi à convint ancje la sielte di fâ recitâ i personaçs ancje tes varietâts de lenghe furlane a seconde des zonis di provenience. E cui si freial se o vin scugnût ancje becâsi cualchi batude in triestin (i triscj Proci che a smicjin Penelope e il ream di Ulìs; lis Sirenis tentadoris che dopo vê cirût di striâ Odisseu cjantant in maniere maraveose par furlan, dopo si lamentin par triestin)… jo o varès fat vulintîr di mancul di cheste sielte, ma amen...
O ai viodût moments une vore profonts (l’episodi di Polifem, la stesse sene des Sirenis tal prin an) cuntune fuarce emotive inmò plui coinvolzent tal secont at, che mi à plasût tant di plui (une piçule critiche tal prin at che ogni tant al sbrissave in maniere pericolose un tic masse tal ridicul…).
Mi à fat vignî i sgrisui pe emozion cuant che o ai viodude la Novella Cantarutti lei un pas de traduzion: biele cheste sielte di inserî tocs di leture, pardabon emozionant chest omaç a la grande scritore mancjade che nol è tant.
O soi lât a cjase content di vê viodût un biel spetacul ma ancje di jessi stât testimoni di un moment impuartant pal Friûl: il teatron di Udin al à dât acet a une opare in lenghe furlane che e à viodût impegnadis une vore di personis.
E cui che nol jere si è pierdût un event.
Mi auguri che pal avignî si continui, magari evitant di sierâ lis oparis par furlan intun calendari specific, ma miscliçant lis lenghis, insiemit, tu calendari unic di dute la stagjon.
Compliments a cui che al à volût cheste iniziative e al à fat in maniere che e deventi realtât.
19 aprile 2010
Odissee
Ducj i detais dal spetacul ju cjatais chi (fracait il link).
15 aprile 2010
Donait il 5 par 1000 a La Patrie dal Friûl
a «La Patrie dal Friûl» il mensîl dut in marilenghe dal 1946.
Nol coste nuie: baste meti il numar 01299830305
te casele juste e firmâ la destinazion dal 5 par 1000.
LOTANT PAR UN FRIÛL PLUI FURLAN, TU STÂS MIÔR ANCJE TU
Grazie!
14 aprile 2010
07 aprile 2010
Un cuc indaûr
06 aprile 2010
Baudelaire
04 aprile 2010
Buine Pasche a ducj... o cuasi!
03 aprile 2010
Friûl viaç te storie
Chest an par ricuardâ l'aniversari dai 3 di Avrîl, nassite dal Stât Patriarcjâl di Aquilee, fieste nazionâl dal popul furlan, us met chi il video che o ai cjatât su youtube:
Friûl viaç te storie di Massimo Garlatti-Costa
chi sot ancje chês altris parts:
Friûl viaç te storie (part 2)
02 aprile 2010
Precisazions
Buine part dal Friûl storic al è colât sot dal Ream di Italie tal 1866 (fracait il link) e duncje chest an che al ven nol è nissun “150m talian” pal nestri teritori, che se mai al è stât concuistât ben 5 agns dopo dal 1861.
Cun di plui, la zone dal confin, e mi riferìs tant par semplificâ a buine part de contee di Gurize, ma no dome, e je deventade taliane dome dopo de fin de prime vuere mondiâl dal 1915-18 (che tancj a celebrin come “Grande Guerra”, ma che in sostance e je stade dome une grande tragjedie che e à fat murî miârs e miârs di zovins).
O sieri lassant fâ fieste il prossin an a cui che al vûl, ma se propit propit nol pues fâ di mancul, i ten a visâlu che chi di noaltris dut câs al fasarà fieste pai 145 agns de colade dal Friûl sot dai Savoia (sì, la famee di chel siôr, cualchidun lu clame princip dismenteantsi che i titui nobiliârs mi somee che a son stâts abolîts, che e à domandât a la Republiche taliane un mega risarciment pai 54 agns di esilii… ma a saressin ancje altris episodis di podê ricuardâ...).
Forsit forsit prime di fâ fieste, al bastarès almancul lei ben i fats de storie e no i proclamis de propagande nazionaliste taliane.
Invezit o torni a ricuardâ che secont me une vere fieste nazionâl furlane e je chê dai 3 di Avrîl, che e ricuarde la nassite dal Stât Patriarcjâl di Aquilee, une forme di guvier nestri nassût tal 1077 e che al cjapave dentri i teritoris fint in Cjadovri e chei che cumò a son Austrie, Slovenie e Istrie.
Buine fieste nazionâl furlane a ducj.
ps: se mai tal 2011 a colin i 500 agns dal riviel contadin de Joibe Grasse dal 1511... chê sì che e je une date impuartante e un aniversari di ricuardâ pal popul furlan che si è ribelât cuintri dai nobii che lu tibiavin.
01 aprile 2010
Fevelant a Colonia Caroya/2
O vin fat une lungje fevelade sul Friûl, su la storie, su ce che a fasin lôr ta chestis ocasions li che si cjatin e a fasin chest laboratori che al cjape dentri zovins e mancul zovins, cu la bandiere cu la Acuile di Betrant picjade tal mûr e il mate cjalt su la taule (in prin plan)... masse biel il Friûl declinât in forme Argjentine.
Sabide cheste al sarà il tierç incuintri e come che us disevi, a ricuardaran la Fieste dai 3 di Avrîl.


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Res 2
Cjapitul 8
La sunamite e torne a vê dute la sô robe
8 1 Liseu i veve dit a la femine che i veve resussitât il fi: “Cjapiti sù, va vie di chi cu la tô famee e fermiti là che tu podarâs, tal forest, parcè che il Signôr al à clamade la carestie, anzit e sta biel rivant su la regjon, par siet agns”. 2 La femine si cjapà sù e e fasè ce che i veve dit l’om di Diu; e partì, jê e la sô famee, e si sistemà par siet agns te tiere dai filisteus. 3 Spirâts i siet agns, la femine e tornà indaûr de tiere dai filisteus e si presentà dal re a pratindi la sô robe e il so cjamp. 4 Il re al stave resonant cun Ghecazi, il famei dal om di Diu, e i diseve: “Contimi dutis chestis grandis robis ch’al à fat Liseu”. 5 E chel altri i contave al re de resurezion dal frut muart, cuant che juste la femine che Liseu i veve resussitât il fi si presentà a reclamâ dal re la sô cjase e il so cjamp. Dissal Ghecazi: “Siôr re, ve chi la femine e ve chi so fi che Liseu lu à resussitât”. 6 Il re al interpelà la femine, che i contà dut pont par pont. Alore il re i regalà un cjastrât cun chest ordin: “Tornii dute la sô robe e dut ce ch’al à butât il cjamp de dì ch’e à lassade la tiere fintremai cumò”.
Liseu al profete il ream di Cazael
7 Liseu al lè a Damasc. Il re di Aram, Ben-Adad, al jere malât e i diserin: “L’om di Diu al è rivât fin chi di nô”. 8 Alore il re i disè a Cazael: “Cjol sù un regâl e presentiti denant di lui e midiant di lui interpele il Signôr par savê se o rivarai a riscatâmi di cheste malatie ch’o ài”. 9 Cazael al lè denant di Liseu e i puartà in regâl dut ce ch’and jere di miei a Damasc, une cjame di corante camêi. Al rivà e restant in pîts daprûf di lui i disè: “To fi Ben-Adad, re di Aram, mi à mandât a domandâti: vuarissaraio di cheste malatie ch’o ài intormi?”. 10 Liseu i rispuindè: “Va e disii: Tu puedis vuarî; ma il Signôr mi à mostrât ch’al murarà di sigûr”. 11 Daspò la muse e deventà dure e il voli al deventà fêr par un biel pieç e l’om di Diu si metè a vaî. 12 Dissal Cazael: “Parcè po vaial il gno paron?”. Al rispuindè Liseu: “Al è ch’o sai dut il mâl che tu ur fasarâs ai israelits: tu darâs fûc ai lôr fuartins, tu maçarâs a sun di spade i siei vuerîrs di valôr, tu sfracaiarâs i lôr canais, tu sbudielarâs lis lôr feminis ch’a spietin”. 13 Dissal Cazael: “Ma ce isal il to famei? Cemût mai podaressial chest cjan fâ cheste grande robe?”. Liseu i rispuindè: “Intune vision dal Signôr, ti ài viodût re di Aram”. 14 Cazael al lassà Liseu e al tornà dal so paron che i domandà: “Ce ti àial dit po Liseu?”. I rispuindè: “Mi à dit che tu puedis puartâte fûr”. 15 Tal indoman al cjolè une cuvierte, le imbombà di aghe e je slargjà su pe muse. Ben-Adad al murì e Cazael al regnà impen di lui.
Ream di Joram in Gjude (848-841)
16 Tal cuint an di Joram fi di Acab, re di Israel, al deventà re di Gjude Joram, fi di Gjosafat. 17 Al veve trentedoi agns cuant che al montà sù e al regnà a Gjerusalem par vot agns. 18 Si compuartà precîs edentic dai rês di Israel, come ch’e veve fat la cjase di Acab, stant ch’al veve cjolt une femine de cjase di Acab, e al fasè robis che i displasin al Signôr. 19 Cun dut a chel, il Signôr nol volè fâle finide cun Gjude in gracie dal so famei David, seont la promesse che i veve fate di lassâi simpri un lampion denant di lui. 20 Sot di lui, Edom si sfrancjà de paronance di Gjude e si sielgè un re. 21 Joram al passà a Zeire e cun lui ducj i siei cjars. Al jevà vie pe gnot e al sfondà la rie dai edomits che lu cerclavin, insieme cui comandants dai cjars; la int e scjampà tes sôs tendis. 22 E cussì Edom si sfrancjà de paronance di Gjude fint in dì di vuê. In chel fratimp ancje Libne si rivoltà.
23 Il rest de storie di Joram, dut ce ch’al à fat, no isal dut scrit tal libri dai Anâi dai rês di Gjude? 24 Joram si indurmidì vie cui siei vons e lu soterarin cui siei vons te citât di David. So fi Acazie al regnà impen di lui.
Ream di Acazie in Gjude
25 Tal dodicesim an di Joram fi di Acab, re di Israel, al deventà re di Gjude Acazie fi di Joram. 26 Acazie al veve vincjedoi agns cuant che al montà sù e al regnà un an a Gjerusalem. Sô mari e veve non Atalie, fie di Omri, re di Israel. 27 Al simiotà la condote de famee di Acab e al fasè robis che il Signôr nol pò sopuartâlis, precîs de famee di Acab ch’a jerin in parentât. 28 Al lè cun Joram fi di Acab par combati Cazael, re di Aram, a Ramot di Galaad. Ma i arameus a feririn Joram. 29 Il re Joram al tornà a Izreel par fâsi medeâ lis feridis ch’al veve cjapât a Ramot cuant che al tacave Cazael re di Aram, e Acazie fi di Joram, re di Gjude, al lè jù a Izreel a cjatâ Joram fi di Acab, ch’al penave.
Notis:
- 8,1 - Al va dilunc cu la storie di 4,37.
- 8,3 - Intant ch’e jere stade vie, i siei confinants o i colons i vevin usurpade la robe.
- 8,7 - Ban-Adad II, come in 1 Re 20,1.
- 8,10 - No si pò pensâ che il profete al vedi saborât Cazael a copâ il re; i à dome palesade la volontât dal Signôr.
- 8,13 - Cjan: culì al è un segnâl di umiltât. Di fat Cazael al reste scaturît dal distin che i ven profetât.
- 8,15 - Al è Cazael ch’al fâs murî il re scjafoiantlu e no il re che si cope dibessôl.
- 8,16 - Il TM al zonte: “intant che Gjosafat al jere re di Gjude”.
- 8,18 - De cjase di Acab. Il TM al à “fie di Acab”. Si trate di Atalie.
- 8,20 - Edom al jere un ream vassal di Gjude sot Gjosafat (1 Re 22,48) e ancje sul scomençâ dal ream di Joram (2 Re 3,9). Zeire e jere une localitât scognossude de Transgjordanie. Il test si cjonce culì, salacor par no scugnî contâ di une scopule cjapade dai israelits.
- 8,22 - Libne: in chê volte la citât e passà sot dai filisteus.


text:
11 di Jugn
Il 11 di Jugn e je la 162° zornade dal Calendari Gregorian, (la 163° se l'an al è bisest). A mancjin 203 zornadis pe fin dal an.
AcjadimentsModifiche
In FriûlModifiche
- 1366 - Sot il patriarcje Marquart a ven mandade fûr la prime part de Costitutiones Patriae Forijulii che al restarà a la fonde dal dirit furlan fin al secul XVIII
Vie pal montModifiche
- 1184 p.d.C. - Vuere di Troie: Troie e ven sachegiade, secont dai calcui di Eratosten
- 1580 - Juan de Garay al fonde Buenos Aires, capitâl de Argjentine
- 1788 - L'esploradôr rus Gerasim Izmailov al rive in Alaska
- 1963 - Il monac budist Thich Quang Duc si dà fûc intune trafficade crosere di Saigon, par proteste cuintri de mancjance di libertât religjose tal Vietnam dal Sud
Nassûts vuêModifiche
- 1864 - Richard Strauss, mestri e compositôr todesc († 1949)
- 1910 - Jacques-Yves Cousteau, esploradôr e inventôr francês († 1997)
Muarts vuêModifiche
- 323 p.d.C - Alessandri il grant, re dai Macedons
- 1858 - Klemens Wenzel von Metternich, statist austriac


text:
Vorarlberg
Il Vorarlberg al è il stât federât austriac (tod. Bundesland) che al si cjate plui a Jevât. La so capitâl (tod. Landeshauptstadt) e je Bregenz (26.700 ab. ce.). Al confine a Jevât cun il Tirol, a sud cun la Svuizare (Cjanton Grisons e Cjanton St. Gallen), a Bonât cun il Liechtenstein e a nord cun la Gjermanie (Baviere).
Gjeografie[cambie | modifiche il codiç]
Il Vorarlberg al à un grum di monts; la plui alte e je la Piz Buin (3312 m).
Storie[cambie | modifiche il codiç]
- 500 p. di C. - Il teritori dal Vorarlberg al è abitât dai Brigians, une tribù celtiche.
- 15 – I romans a invadin la regjon.
- 260 – I Alemans a tachin a fâ incursions sul teritori; par il 450 a si son insediâts definitivamentri.
- XIII secul – I conts di Monfort a son i signôrs di Bregenz, Bludenz e Feldkirch.
- XIV secul-XV secul – I Asburcs a deventin pôc par volte i parons dale regjon.
- 1806-1814 – Par alcuns agns sot la Baviere.
- 1919 – Daspò la proclamazion dale Republiche de Austrie, il Vorarlberg al vote par decidi une eventuâl anesion ae Svuizare: l'80% dale popolazion al vote sì, ma il parlament svuizar nol vul comprometi i ecuilibris tra lenghis e religjons tal stât cun le anesion di un cjanton di lenghe todescje e catolic; la regjon e finis cun il restâ cun le Austrie.
- 1938-1945 – Daspò la anesion ae Gjermanie naziste il Vorarlberg al ven inserit tal distret Tirol-Vorarlberg.
- Tal 1999 e tal 2005 fuartis aluvions a an causât une vore di dans intal stât.
Economie[cambie | modifiche il codiç]
Il Vorarlberg al è un dai stâts federai dale Austrie plui svilupâts dal pont di viste dal setôr industriâl: un grum di innomenâts stabiliments industriai a si cjatin aì. Il plui di chescj stabiliments a si ocupe tal cjamp dale mecaniche di precision e dale eletroniche. Une vore important al è ancje il turisim (localitâts innomenadis a son la val Montafon, la Kleinwalsertal e il Bregenzerwald).
Organizazion aministrative[cambie | modifiche il codiç]
Il Vorarlberg al è dividût in 4 distrets (tod. Bezirke):
Situazion politiche[cambie | modifiche il codiç]
Dal 1997 il governadôr (tod. Landeshauptmann) dal Tirol al è Herbert Sausgruber, dal ÖVP (Österreichische Volkspartei, voltât “Partît popolar austriac”).
Dialets[cambie | modifiche il codiç]
Tal Vorarlberg e ven favelade une varietât alemaniche, che e je influenzade dalis varietâts dai paîs confinants.


text:
Miercus 27 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Osee
Cjapitul 7
DELITS E CJASTICS DI ISRAEL
Colpis vieris e gnovis di Israel
7 1 A pene ch’o vuei tornâ a vuarî Israel
si palese la colpe di Efraim
e la tristerie di Samarie:
li si pratiche propit la bausie,
il lari al pete dentri in cjase,
e di fûr al è dut un rafâ.
2 Lôr no pensin dentri di sè
che jo o ten a ments la lôr tristerie!
Ma lis lôr voris ju stan cerclant,
a son propit li, denant di me.
Lis cospirazions internis
3 Cu la lôr inicuitât a indalegrin il re,
cu la lôr tristerie i sorestants.
4 A son ducj sotsore;
a son scjaldâts tant che un for
che il fornâr al lasse di stiçâlu
cuant che si impaste e fin che no si jeve.
5 Te dì dal nestri re,
i princips lu scanin par vie dal masse vin;
e lui ur dà la man ai delincuents.
6 Si svicinin chei ch’a tiessin trainis,
il lôr cûr al è precîs di un for:
dute la mari gnot la lôr rabie e je cuiete,
a buinore si impie come une flame infogade;
7 a son ducj scjaldâts come un for,
a glotin i lôr judiçs.
Ducj i lôr rês a son colâts,
nissun di lôr no mi à clamât.
Indaûr su lis aleancis forestis
8 Efraim si misclice framieç dai popui;
Efraim al è une pete che no jê stade voltade;
9 i forescj a rosein lis sôs fuarcis,
ma lui nancje no si inacuarç;
al sta deventant blanc di cjavei
ma lui nancje no si inacuarç.
10 La supierbie di Israel e testimonie cuintri di lui;
lôr no tornin dal Signôr lôr Diu,
e cun dut a chel no van a cirîlu.
11 Efraim al è tant che une colombe
sclete, cence inteligjence;
a clamin l’Egjit, a van in Assirie.
12 Pardut là ch’a van, jo o tint
parsore di lôr il gno laç.
Come l’ucel dal cîl ju fasarai colâ,
ju cjaparai a pene che ju sintarai a siminâ.
I cjastics de int cence agrât
13 Puars mai lôr, che si son slontanâts di me!
Ce fruçade par lôr, che si son rivoltâts cuintri di me!
O varès chê di sfrancjâju
ma lôr a disin falsetâts cuintri di me;
14 no berlin viers di me cul lôr cûr,
cuant che si lamentin sui lôr stramaçs;
si fasin sbrecs pal forment e pal vin gnûf,
ma dopo si rivoltin cuintri di me.
15 Jo ur ài rinfuartîts i lôr braçs,
ma lôr a tiessin trainis cuintri di me.
16 Si voltin viers di Baal,
a son tant che un arc ch’al fale.
A colaran di spade i lôr sorestants
pe tristerie de lôr lengate;
a ridaran di lôr inte tiere d’Egjit.
Notis:
- 7,3-7 - Di cuant che al à tacât il Ream dal nord fint al 737 (cuant che a àn copât Pekachie), a son stâts fats fûr siet rês. Plui di un al è stât fat fûr dopo di une grande baracade (viôt il câs di Ele copât di Zimri, 1 Re 16,9-13, e il câs di Gjudite che e cope Oloferne, Gdt 10-13).
- 7,7 - Cheste grande calorade a son lis bramis e lis passions politichis e di part.
- 7,8 - Fint a la fin (722 p.d.C.) il ream di Israel al veve vudis trainis cun Damasc, cul Egjit e soredut cu l’Assirie, in contrast cu la sô nature teocratiche.
- 7,14 - I israelits a prein e a gemin, ma il lôr cûr ni ch’al pree ni ch’al gem.


text:
Omp
L'om, tal sens di specie umane, al è un mamifar bipet. Il non sientific dal om al è Homo sapiens sapiens. E je une specie che si è sparniçade in ducj i continents dal planet Tiere, e - par periodis curts di timp - ancje tal spazi, tes cussì clamadis stazions spaziâls. La popolazion totâl e je di cuasi 8 miliarts di individuis.
L'om al à un cerviel ben disvilupât, bon di produsi resonaments e di comunicâ cui altris individuis graciis al lengaç. Al è ancje un animâl sociâl, che al si da dongje in grups par cooperâ e par competi.
I oms a manifestin il desideri di capî e influençâ il mont difûr, cirint di comprendi, spiegâ e manipolâ i fenomens naturâi midiant de sience, filosofie, mitologje e religjon. Cheste curiositât naturâl e à puartât al disvilup di instruments e abilitâts avanzadis; i oms a son la uniche specie ancjemò vivente che e dopre il fûc, e cusine il mangjâ, e met sù vistîts, e e dopre plusoris altris tecnologjis.


text:
Teatri Stabil Furlan, “La Cjase” di Siro Angeli e divente itinerante
Domenie ai 22 di Avost tra Cesclans e Cjavaç, tai lûcs dal poete cjargnel
Dopo il sucès de prime cul dut esaurît tal Teatri Gnûf “Giovanni da Udine” de “La Cjase. Lagrimis di aiar e soreli”, prime produzion dal Teatri Stabil Furlan, la opare ispirade al drame “La casa” dal poete cjargnel Siro Angeli e torne cjase, a Cesclans di Cjavaç, là che il scritôr, dramaturc e senegjatôr al jere nassût.
La pièce furlane, tirade fûr de opare “La casa” dal 1937, prin lavôr de cussì clamade Trilogjie cjargnele, e sarà l’event plui impuartant vie pai trê dìs che il Comun di Cjavaç al dediche al grant artist e paisan, inte suaze di une iniziative dal titul “Siro Angeli. Posso affermare che esisto” che si davuelzarà tra Tumieç, Cesclans e Cjavaç ai 21, 22 e 28 di Avost.
La opare e larà in sene domenie ai 22 di Avost aes 6 e mieze sot sere, propit te zornade dal aniversari dai 30 agns de muart dal autôr, ai 22 di Avost dal 1991. Al sarà un viaç tes profonditâts dai ambients naturâi di Angeli, fate a tapis, tra i curtii, la cjase dulà che al è nassût e lis stradis dal borc, fintremai la plêf di Sant Stiefin che e domine la crete sore il lât di Cjavaç.
Par vê plui informazions e par notâsi al spetacul si pues clamâ la segretarie dal Comun di Cjavaç al numar 0433 487400 o ben consultâ la pagjine web www.comune.cavazzocarnico.ud.it.


text:
GFS 14.2010
Ricercjis
- Alessandra Burelli, Frakeki. Alfabetizazion in furlan te preadolessence
- Matteo Nicolini, Paolo Cassina, Massimo Battiston, La gjestion otimâl de pression intes rêts di acuedot: aument de eficience di gjestion e riduzion dai coscj energjetics
- Alessandro Coccolo, Il “Puint di Mûr” dilunc de bandonade ferovie Pontebane in comun di Dogne (Ud), e la sô riconversion par ûs ciclabil
- Alfonsina Pappacena, Disvilup di une metodologjie di coprecipitazion modificade par soluzions solidis di ossits di ceri e zirconi cun alte resistence termiche e aree superficiâl elevade
Rassegnis
- Valentino Castellani, La societât de informazion: cirint lis origjins
- Federico Vicario, Il Schedari onomastic di Tite Cuargnâl
Recensions
- Antonio Sciarretta, Toponomastica d’Italia. Nomi di luoghi, storie di popoli antichi (Franco Finco)


text:
Vilac
Vilac (tod. Villach, slov. Beljak) e je la seconde citât par numar di abitants dal stât federât austriac de Carintie, in Austrie. E à 92.404 abitants e e je logade ae confluence de Drau cul Gail. Al è un impuartant grop stradâl, dulà che e rive la autostrade dal Friûl. Vilac e je zimulade cu la citât di Udin.
Ator de citât a son un pâr di lâcs (tra i plui grancj, il lâc di Faak e il lâc di Ossiach) e diviersis stazions di sports invernâi.
Storie[cambie | modifiche il codiç]
Citâts zimuladis[cambie | modifiche il codiç]
Figuris[cambie | modifiche il codiç]


text:
Stona e Vruja – ex centrâl idroeletriche di Malnîs
Dople esibizion joibe ai 5 di Lui ae ex centrâl idroeletriche di Malnîs (Montereâl Valceline).
Si tache aes 21.15 cun Stona, non di art dal progjet di Massimo Bertinieri, che al à vint di pôc il Biella Festival cul toc Belladonna realizât cu la produzion elegante e rafinade di Guido Guglielminetti, storic bassist e produtôr dai progjets musicâi di Francesco De Gregori, e colaboradôr, tra chei altris, di Battisti, Mina, Bandabertè, Ivano Fossati, Umberto Tozzi, Mia Martini.
Po dopo il grup istrian Vruja che al continue la tradizion des formazions musicâls de Istrie slovene e cravuate proponint tocs e bai di dutis lis componentis etnichis che a son te peni’sule, dal cjant a dôs vôs de Istrie ’sud orientâl aes vilotis, lis baladis in savrin de aree setentrionâl e i cjants in istrovenit.
MALNÎS
Logât ae fin de planure pordenonese, tra il torint Ciline, lis mont Fare e Spie, il comun, ancje se di piçulis dimensions, al svante origjins tant antighis. Malnîs al fâs part dal comun di Montreâl, in provincie di Pordenon. I reperts de Ete dal Bronç e de prime Ete dal Fier che a son stâts cjatâts a confermin la antichitât dal insediament uman fin dal secul XIV prime di Crist. Cun di plui, i numerôs e impuartants reperts di Ete imperiâl e tarde romane a atestin une cierte rilevance di dute la aree.


text:
Vite e eresiis di un furlan gjeniâl
Il spetacul al è une dediche di amôr al Friûl, che al met in evidence il particolâr contest plurilinguistic e pluriculturâl midiant de storie di Giorgio Mainerio (Parma, 1535-Aquilee, 1582). Musicant, predi e, forsit, necromant, Mainerio al è stât une figure emblematiche de complessitât pôc cognossude e visionarie dal ‘500 furlan, dulà che il cult e il popolâr si messedin intun misteri no simpri sondabil, dant elements di incjant vêr ae storie di cheste tiere.
La opare, metude in sene in prime assolude sul palc dal Teatri Ristori di Cividât, e à sierât la edizion 2020 di Mittelfest domenie ai 13 di Setembar. Ae regjie, Marco Maria Tosolini, sostignût dal dramaturc Paolo Antonio Simioni, che al interprete ancje la part dal protagonist.
Produsût di ARLeF – Agjenzie Regjonâl pe Lenghe Furlane e Mittelfest, sot de direzion artistiche di Marco Maria Tosolini, il spetacul al è une opare videoteatrâl che e met adun dôs polaritâts musicâls – une di musiche antighe e une di musiche tastieristiche eletroacustiche, insiemi cun cuatri atôrs e une figurante, intune sene insiorade di paisaçs sonôrs eletronics e videomappings. L’audio in esafonie al jude a creâ efiets sensoriâi une vore particolârs, e il public al è part ative de pièce. Fîl condutôr di dute la opare e je la vicende che e à viodût Mainerio incuisît par eresie, e po dopo assolt, intal 1563.
Mainerio al fo innomenât a nivel european pal so Primo libro de’ balli, publicât a Vignesie di Gardano, intal 1578, dulà che, fra altris bai di mari nazionâl, a vegnin fûr trê bai: La puta nera, ballo furlano, L’arboscello, ballo furlano, e la tant cognossude Schiaraçule Maraçule. “La figure di Mainerio – al spieghe l’autôr e regjist Tosolini – e puarte cun se la anomalie di un compositôr che si met in maniere pericolose sul ôr jenfri sacri e profan”. Il spetacul nus conte duncje de sô personalitât intense, doprant un lengaç artistic atuâl.
Credits
Giorgio Mainerio, un misteri furlan – Giorgio Mainerio, un mistero friulano
Ideazion e direzion artistiche di Marco Maria Tosolini
Dramaturgjie e regjie di Marco Maria Tosolini e di Paolo Antonio Simioni
Regjie video di Paolo Antonio Simioni e Carlo Della Vedova
Cun Paolo Antonio Simioni (Giorgio Mainerio), Massimiliano Sassi (Fra Felice da Montefalco), e cun Gianna Barbacetto (Puta Nera), Nauli Pauli (Benandant Orso Zanutto), Martina Buttazzoni (Agana), Paola Bacchetti (vôs de fantasime)
Cu la partecipazion straordenarie di Gabriele De Cecco (il frut sparît)
Musichis antighis di Fabio Accurso
Musichis eletroacustichis improvisadis di Angelo Comisso
Coordenament de produzion e consulence musicâl di Giulia D’Andrea
Ricercjis iconografichis, videocreazions e sound landscapes di Federico Màzzolo
Colaborazion pe produzion audiovideoeletriche di Sacha Safretti
Cure sartoriâl di Elisa Segnaboni
Consulence straordenarie di Mestri di armis di Roberto Battilana
Ripresis e montaç di Entract
Editing audio e experimental sound di Vittorio Vella
Consulence linguistiche pe lenghe furlane di William Cisilino e di Michele Calligaris
Une produzion Mittelfest 2020 e ARLeF – Agjenzie Regjonâl pe Lenghe Furlane
In colaborazion cun
Teatri Stabil Furlan
Fondazione Lirica Teatro “G. Verdi” di Triest
Fondazione Friuli
Associazione Musicologi
Dipartimento Nuovi Linguaggi dal Conservatori “G. Tartini” di Triest
Comun di Udin – Assessorât ae Culture
Complès bandistic “I Cjastinârs” di Muris di Ruvigne direzût di Elisa Frezzani
Compagnie Teatrâl di Ruvigne
Grup Storic “Città di Palmanova”
Parochie di Sante Crôs di Muris
Cul patrocini dal Comun di Ruvigne
e cul patrocini di Confartigianato-Imprese di Udin cu la poie de Regjon Autonome Friûl-Vignesie Julie midiant de CATA Artigianato FVG inte suaze dal progjet “Artigianato a Teatro”


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Denel
Cjapitul 11
La vision di denêl
Lotis fra i Seleucidis e i Tolomeus
11 2 E cumò ti conti la veretât: a vignaran fûr ancjemò trê rês pe Persie, e po un cuart al ingrumarà une ricjece plui grande di ducj chei altris. Cuant che, in gracie de sô ricjece, al sarà deventât potent, si metarà cuintri di ducj i reams de Grecie. 3 Podopo al vignarà fûr un re potent, al paronarà suntun grant imperi e al fasarà ce ch’al volarà. 4 Ma cuant che ancje lui al sarà deventât fuart, il so ream al sarà parât a tocs e al sarà spartît ai cuatri aiars dal cîl, ma no pe sô gjernazie e nancje nol sarà une potence come la potence ch’al à vude; propit, il so ream al sarà svinidrît e dât a di chei altris, impen che a la sô dissendence.
5 Il re di misdì al deventarà fuart; un dai siei princips al sarà plui fuart di lui e la sô paronance e sarà plui grande de paronance di chel altri. 6 Dopo un trat di timp, a fasaran un pat fra di lôr e une fie dal re di misdì e vignarà dal re di tramontane a fâ la pâs. Ma jê no rivarà a mantignî la fuarce dal so braç e la sô dissendence no restarà in vite; e sarà tradide jê, chel che le compagne, il so frut e chel che i tignive man. Tai siei timps, 7 des sôs lidris, tal so puest, al vignarà fûr un butul. Chest al marçarà cuintri des schiriis e al jentrarà te fuartece dal re di tramontane; al plombarà cuintri di lôr e ju vinçarà. 8 Ur rafarà e ur puartarà in Egjit ancje i lôr dius cui lôr idui, la lôr robe di valôr e i vâs d’aur e d’arint. Al starà lontan dal ream di tramontane par une vore di agns. 9 Al larà tal ream dal re di misdì e al tornarà inte sô tiere.
10 So fi si armarà e al tirarà dongje une sdrume di fuarcis di valôr, al vignarà cuintri di lui come une inondazion, lu sumierzarà, po al tornarà e al rivarà a jentrâ te fuartece. 11 Alore il re di misdì, invelegnât, al saltarà fûr a combati cuintri dal re di tramontane; ch’al metarà adun une grande schirie, ma al colarà tes sgrifis dal re di misdì. 12 La sdrume e sarà netade vie e il so cûr si alterarà; ant fruçarà miârs di miârs ma nol vuadagnarà in potence. 13 Il re di tramontane al tornarà, al metarà adun une schirie ancjemò plui grande di chê di prime e dopo un trat di timp al plombarà cun viamence cuntune grande schirie e ben furnît di dut. 14 In chei timps une vore a jevaran sù cuintri dal re di misdì e un trop di prepotents dal to popul a jevaran sù par che la vision e rivi al colm, ma a colaran. 15 Il re di tramontane al vignarà e al ingrumarà tiere par cjapâ la citât rinfuarçade. Lis fuarcis di misdì no rivaran a tignî teste e nancje il mac dai siei sielzûts nol varà fuarce di fâ front. 16 Chel che i ven cuintri al fasarà ce ch’al volarà e nissun nol rivarà a tignîi teste; lui si fermarà te tiere dal Sflandôr e al fruçarà tant ch’al volarà. 17 Po al decidarà di cjapâ cu la fuarce dut il ream dal re di misdì, al fasarà un pat cun lui e i fasarà cjoli une des sôs fiis par fiscâlu; ma la robe no i rivarà in puart, no varà bon esit.
18 Alore si voltarà de bande des isulis e ant cjaparà une vore; ma un comandant i metarà fin a la sô rogance, cence che lui al puedi tornâi il dispiet. 19 Alore al tornarà a voltâsi viers des citâts rinfuarçadis de sô tiere, ma al sarà batût, al colarà e no si lu cjatarà plui. 20 Tal so puest al vignarà fûr un altri; al fasarà passâ un esatôr pal sflandôr dal so ream. Ma al sarà cjonçât in curt; però no in public e no in vuere.
Antioc IV Epifane
21 Tal so puest al vignarà fûr un disgraciât, che no i sarà dade nancje la dignitât di re; ma al rivarà a jentrâ furducjant e al cjaparà il ream cu lis trainis. 22 Lis fuarcis de inondazion a saran sumierzudis denant di lui e a saran fruçadis, e cussì ancje un princip dal pat. 23 Cuant che al varà fate sozie cun lui, lui al tiessarà trainis e al deventarà fuart tun piçul popul. 24 Al rivarà tes regjons plui buinis de provincie cence che nissun lu fermi e al fasarà ce che no vevin rivât a fâ i siei vons ni i vons dai siei vons. Al spartissarà fra i siei robariis, rafât e ricjecis; al fasarà progjets cuintri de citât fuarte, ma dome par un trat di timp.
25 Al voltarà la sô fuarce e il so cûr cuintri dal re di misdì cuntune grande schirie. Il re di misdì si prepararà a la vuere cuntune schirie grande e une vore fuarte, ma no i tignarà teste parcè che a fasaran complots cuintri di lui. 26 Lu ruvinaran propit chei ch’a spartissin la sô stesse taule; la sô schirie e sarà batude e un stragjo di lôr a colaran ferîts. 27 I doi rês, vint il lôr cûr voltât al mâl e stant sentâts ator di chê stesse taule, si imbroiaran un cul altri. Ma no ur zovarà nuie, parcè che la fin no je ancjemò stade distinade. 28 Al tornarà indaûr inte sô tiere cun grande ricjece, ma il so cûr al sarà cuintri dal sant pat. Fat dut ce ch’al volarà fâ, al tornarà inte sô tiere. 29 Tal timp distinât al tornarà tal misdì, ma cheste volte no sarà come la prime. 30 A vignaran cuintri di lui lis nâfs dai kitim e lui al restarà cence coragjo. Tal tornâ indaûr si sfogarà cuintri dal pat sant; si messedarà e al tornarà di gnûf a fâ sozie cun chei ch’a bandonin il pat sant. 31 Lis sôs fuarcis a jevaran sù par profanâ il santuari de fuartece; a abolissaran il sacrifici eterni e a metaran impen il disordin de tribulazion.
32 Al fasarà lâ fûr di strade, sbilissantju, chei ch’a àn tradît il pat; ma il popul di chei ch’a cognossin il lôr Diu al restarà salt e si messedarà. 33 I mestris dal popul a ciraran di inscuelâ une vore di lôr, ma a colaran par colpe de spade, dal fûc, de presonie e di un esili masse lunc. 34 Intant che lôr a colaran, a vignaran in pôcs a dâur jutori e une vore si butaran de lôr bande par furducjâ. 35 Ant colaran ancje fra i studiâts, par che fra di lôr un pôcs a sedin stazâts, sielzûts, smondeâts fintremai al timp de fin, parcè che il timp nol è ancjemò stabilît.
36 Il re al fasarà ce che i smecarà, si alterarà e si alçarà parsore di ogni diu e cuintri dal Diu dai dius al disarà robis mai sintudis di compagnis. I larà drete fin che la rabie no sarà al colm, parcè che dut ce ch’al è stât decidût si compissarà.
37 Nol varà rivuart pai dius dai siei vons ni pe sô femine preferide; nol varà rivuart di nissun altri diu, parcè che si alçarà parsore di dut. 38 Impen di lôr al adorarà il diu des fuartecis; al adorarà cun aur, cun arint, cun pieris preziosis e cun zois un diu che i siei vons no lu àn nancje cognossût. 39 Al clamarà a difindi lis sôs fuartecis int di un diu mai cognossût. Al colmarà di onôr chei ch’al ricognossarà, ur darà paronance sun tancj di lôr e ur darà, sore, la paronance de tiere.
La fin di Antioc IV
40 Tal timp de fin il re di misdì lu frontarà. Il re di tramontane al plombarà sore di lui cun cjars, cun cjavalîrs e cuntun slac di nâfs: al jentrarà tes sôs tieris, lis inondarà e lis sumierzarà. 41 Al vignarà te tiere dal Sflandôr e a colaran in tancj, ma a scjamparan des sôs sgrifis chei chi: Edom, Moab e ce ch’al vanze dai fîs di Amon. 42 Al slungjarà la sô çate su lis tieris e la tiere dal Egjit no le scapolarà. 43 Al brincarà i tesaurs d’aur e d’arint e di dutis lis robis di valôr dal Egjit; chei de Libie e de Etiopie si butaran denant dai siei pîts. 44 Ma sunsûrs de jevade e de tramontane lu spaventaran e al plombarà cun grande viamence par fiscâ e par fruçâ une vore di lôr. 45 Al plantarà lis tendis dal so cuartîr jenfri il mâr e la mont sante dal Sflandôr. Po al rivarà a la sô fin e nissun no i darà une man.
Notis:
- 11,3 - Alusion clare a la meteore di Alessandri il Grant.
- 11,5 - Il re di misdì al è Tolomeu I Soter (323-285), contrastât di Seleuc Nicanor (305-281). La storie profane e conferme ducj chescj gredeis di rês e di vueris.
- 11,18 - Il comandant al è il roman L. Corneli Scipion, che dal 190, a Magnesie dongje di Smirne, al fruce par simpri la rogance di Antioc III.
- 11,21 - Ancje il 1 Mac al fevele di Antioc come di une menade “di une lidrisate orende” (1,10).
- 11,28 - Il sant pat al rapresente la comunitât di chei ch’a jerin restâts fedêi a la aleance dal Signôr e ch’a pativin a viodi un om cence religjon ni scrupui a profanâ il templi.
- 11,35 - Gjesù al disarà che, sul cont de fin, il timp e l’ore ju cognòs dome il Pari (Mt 24,36).
- 11,45 - Antioc IV al met il campament fra la cueste dal Mediterani e la cjadene di monts là che si cjate ancje Gjerusalem. Al è muart dal 164 p.d.C.


text:
Benito Mussolini
Benito Amilcar Andree Mussolini, par talian Benito Amilcare Andrea Mussolini (Dovie, Predapi, 29 Lui 1883 – Gjulin, Tremezine, 27 Avrîl 1945), dispès clamât Duce, al fo un ditatôr, politic e gjornalist talian.
BiografieModifiche
La zoventûtModifiche
Al nassè a Dovie (Predapi), in Emilie-Romagne, tal 1883 di Rose Maltoni, mestre divote catoliche, e Alessandri, fari internazionalist, socialist e anarchic; par vie de mari al fo batiât, il pari lu clamà Benito Andrea Amilcare par omaç ai rivoluzionaris Benito Juarez, Andrea Costa e Amilcare Cipriani. Al studià prin intun coleç a Faenza, dulà che al si barufà dispès cun educadôrs e compagns, po, dal 1894 al 1901, daspò vê implaiât un altri student cuntun temperin, a Forlimpopoli, intun coleç laic. In chê volte, pe influence dal pari, al jere un socialist.
Tal 1902 al vignì mestri suplent a Gualtieri Emilia, dulà che al fo secretari dal circul socialist, ma in chê Istât al là in Svuizare, incjasântisi in diviersis citâts e fasint diviersis mistîrs; in chel periodi al fo agitadôr, scomençant a scrivi in rivistis e fevelant in conferencis, cuintri i socialiscj riformiscj (chei plui moderâts), il parlamentarisim, la monarchie, il militarisim e lis religjons, seredut il cristianisim; al diseve di jessi al pro de violence. Studiât il francês e il todesc, al voltà tescj, judât di Angjeliche Balabanoff. Tal 1904 al mandà fûr L'uomo e la divinità (L'omp e la deitât), lant cuintri il catolicisim, sostignint la inesistence di Diu e cjapant ideis di Fidrì Nietszche.Dispès gatamât e parât fûr, profitant di une perdonance pai disartôrs (nol veve fat la jeve), tal 1904 al tornà in Italie, fasint il militâr; daspò, tal 1906 al vignì insegnant in Cjargne, a Tumieç, dulà che nissun al preseave la sô ande e il so cuintriclericalisim. Tal 1907 al si tasferì a Onellie, dulà che al insegnà il francês e al fo diretôr de riviste La Lima (La Lime); l'an seguitîf al si trasferì a Predapi e là al protestà cui bracents, vignint condanât a trê mês di preson. Dal 1909 a Trent al fo secretari de Cjamare dal lavôr e diretôr di L'avvenire del lavoratore (L'avignì dal lavoradôr), scrivint ancje par Il Popolo (Il Popul). Parât fûr ancje dal Trentin, al fo secretari de federazion dai socialiscj di Forlì, fondant il lor zornâl cul non La lotta di classe (La lote di clas); là al cjapà come femine Rachele Guidi, che lui al maridà tal 1910 e che e petà jù cinc fis; Mussolini 'nd ve altris nassûts di adulteris. In chest periodi nol veve beçons.
I prins sucès, la nassince dal fassisim e la Prime vuere mondiâlModifiche
Daspò cualchi mês in preson par une protestazion violente cuintri la Vuere di Libie, tal 1912 cuntun discors al rivà a parâ fûr dal P.S.I. cualchi riformist, come Ivanoe Bonomi, vignint famôs; anche par vie di lui, i rivoluzionaris vignerin cjâfs dal partît. Gnûf diretôr dal Avanti! (Indenant!), tal 1912 si trasferì a Milan, gambiant un grum il sfuei, che la tiradure di chest incressè un grum, in chel che ancje il P.S.I. al deventave simpri plui grant. Mussolini vignì il cjâf reâl dal partît, instradantlu viers ideis rivoluzionariis e uçant il popul a rivielâsi; chest al acjadè tal 1914 te setemane rosse. Tal 1913 al implantà la riviste Utopia (Utopie). Scomençade la Prime vuere mondiâl, al jere cuintri une intervenzion de Italie, vint miôr, come ducj i altris dal P.S.I., la neutralitât assolude, ma al voltà vele in curt, crodint che la vuere e fos une ocasion par gambiâ la Europe e la Italie masse impuartante par che i socialiscj si le lassassin scjampâ e che al fos just combati cuintri i Imperis Centrâi, che a jerin militariscj. Par chest, lassât l'Avanti!, al implantà un gnûf zornâl, Il Popolo d'Italia. Quotidiano socialista (Il popul di Italie. Sfuei socialist), a pro dal interventisim, finanziât ancje dai socialiscj francês e belgjics e dai guviers dal Ream Unît e de France. Par cheste idee su la vuere al fo parât fûr dal P.S.I.. Alore Mussolini promovè la gnove clape politiche Fasci di azione rivoluzionaria (Fas di azion rivoluzionarie), socialiste e interventiste; di chi la peraule fassisim. Intant lui al deventave simpri plui patriotic. Cuant che la Italie tacà sot cu la vuere, al scombatè, vignint avanzât a caporâl e daspò, tal 1917, congedât, par vie di un incident cuntun mortâr. Alore al continuà a scrivi tal so sfuei, augurant une ditadure militâr e plui dissipline par vinci la vuere e bandonant il socialisim internazionalist.
Il daspò-vuere e la nassince dal P.N.F.Modifiche
Finide la vuere, al metè su a Milan i Fasci italiani di combattimento (Fas talians di combatiment), di çampe libertaris, republicans, violencj e cuintri la Glesie catoliche e chei dal P.S.I., che a vignivin clamâts bolsevics; al scomençà daurman la ativitât sbridinant la sede dal Avanti!, ma lis risultis tes elezions no a forin fregul positivis: il P.S.I. al vincè e Mussolini, no vint cjapât nancje 5 000 vôts, al pensà di molâ la politiche e di tornâ a dispatriâsi, ma al decidè di provâ ancjemò, gambiant cualchi carataristiche dai Fas, fasintlu deventâ di drete, cu la mission di difindi i veterans e i Talians dai bolsevics. Tai prins agns '20 i fassiscj a profitarin des lighis rossis te Planure padane, tirant dongje il consintiment dai catolics, dai liberâls e dai conservadôrs pes azions violentis dai scuadriscj di Mussolini, vint un sucès unevore grant: tal Decembar 1919 i iscrits a jerin 800, tal Decembar 1920 20 165, tal Mai 1921 187 588. Tal 1921 pes elezions al jere aleât cun Giolitti par impedî al P.S.I. di vinci: intant che i scuadriscj a perpetrave criminâls te Italie dal nort e in chê centrâl, al otignì 35 sielis, fasint colâ in curt il guvier di Giolitti par ritirâ il sostegn.
Tal 1921 al proponè di molâ lis violencis dai scuadriscj, crodint di vê aromai sconfizût i socialiscj, ma nol rivà a convinci i cjâfs di lôr: a scomençarin grandis disconcuardiis internis, sintremai il congrès che a Rome al decidè di tignî ancjemò Mussolini come cjâf, di no disfâ lis clapis dai scuadriscj e di doprâ un gnûf non, Partito Nazionale Fascista (P.N.F., Partît Nazionâl Fassist). Chest episodi al fo impuartant pe maniere scrupulone di Mussolini di tratâ i possibii riversaris internis tai agns seguitîfs. Il gnûf partît al ve gnovis ideis: autoritarisim, imperialisim e corporativisim; e fo cjapade Rome antighe come model dal stât talian di creâ.
La cjapade dal podêModifiche
Lis violencis dai scuadriscj a continuavin, intant che il guvier di Luîs Facta nol rivave a combinâ nuie par fermâju; tal 1922 il P.N.F., al organizà une rapresalie cuintri un siopar organizât cuintri la violence di lôr, tacant clapis di çampe e ancje ministrazions locâls e ocupant citâts. Par ristaurâ la legalitât impuartancj politics, come Giolitti, a proponerin a Mussolini une aleance par meti sù un gnûf guvier, patigant cun lui a Milan, ma i fassiscj a stavin organizant une grande insurezion: a ocuparin puescj de ministrazion statâl, ufizis postâi e feradis te Italie dal nort e centrâl, biel che un grum di scuadriscj a si ingrumavin a Rome; Facta al proponè di declarâ il stât di assedi, ma il re Vitôr Emanuêl III nol volè. Cheste vicende e je cognossude come Marcje su Rome. Tai 29 di Otubar, tal indoman dal riviel, il re j assegnà la presidence. Sigurant di volê viodi di fâ rispietâ la leç ancje ai fassiscj, al otignì il consintiment dal Parlament, rivant a vignî president. Al stramudà i scuadrons dal P.N.F. in Milizia volontaria per la sicurezza nazionale (Milizie volontarie pe sigurece nazionâl) e al doprâ la violence cuintri i riversaris. Par consolidâ il so podê al scomençà a viazâ atôr pe Italie. Mandade fûr tal 1923 une leç che e dave un grum di sielis al prin partît, ben se a ves vût almancul il 25% des balis, al vincè lis elezions dal an seguitîf, in chel che a seguitavin lis cjavaladis des fassiscj, che po dopo a coparin il deputât socialist Jacum Matteotti: cheste coparie e invià un grum di protestazions, che Mussolini al rispuindè a lôr cjapantisi la responsabilitât dal maçament e intensificant la repression. In chel timp al scomençà a meti sù la ditadure.
La ditadure prin de Seconde vuere mondiâlModifiche
Tal 1926 al disfà i partîts, lis associazions, i sfueis e i sindicâts che no a jerin fassiscj; tal 1928 il Grant Consei dal fassisim (par talian Gran consiglio del fascismo), prin samblee interne dal P.N.F., al vignì un argagn instituzionâl dal stât. Tal 1929 al firmà un pat cu la Glesie catoliche che al pacificà la Italie e il papât, che no a vevin rapuarts bons pe concuiste dal Stât Pontifizi de bande di chel talian: chest al zovà al consens dai catolics.
Intant che Mussolini e il partît a cjapavin simpri plui podê, il re al deventave nome un simbul. Il ditadôr al creà un mît su di sè, doprant la propagande par creâsi la figure di un omp plen di buinis cualitâts, sedi fisichis sedi morâls sedi inteletuâls. La economie de Italie fassiste e jere tal principi liberiste, po dopo protezioniste, par evitâ la dipindince dai altris stâts.
Cuant che, tal 1933, Hitler, che al preseave un grum Mussolini e lu considerave un mestri, al cjapà il podê in Gjermanie, nol fo cuntent; cuant che il Todesc al voleve ocupâ la Austrie, lui al prontà l'esercit par difindile e daspò al organizà une conference cuintri il so militarisim cu la France e il Ream Unît; ma ben la situazion des relazions internazionâls al mudà tal 1935, cuant che chescj stâts a forin aviers ae Vuere di Abissinie scomençade de Italie par concuistâ la nazion africane, che e fo cjapade l'an seguitîf par vie de disparitât di armis (la Italie e veve armis modernis, che i nemìs no a vevin, e e doprà ancje chê chimichis), de miôr organizazion e dal grant numar di soldâts: cussì al nassè l'imperi. Daspò scomençà a meti su un regjim ancjemò plui totalitari, cjapant il control dal esercit e creant la Camera dei fasci e delle corporazioni (Cjamare dai fas e des corporazions), impen de Cjamare dai deputâts, che e fo disfade. Al sostignì Francesc Franco, che al vuerezave in Spagne par meti sù un regjim someant a chel fassist, inviant trupis. Dal 1936 al fo simpri plui aleât di Hitler: tal 1938 al fasè bon la ocupazion de Austrie di bande de Gjermanie e al mandà fûr leçs razistis e cuintrisemitichis e tal 1939 al fasè il Pat d'açâr, une aleance militâr, cu la Gjermanie. Tal 1939 la Italie e cjapà la Albanie.
La Seconde vuere mondiâlModifiche
Cuant che e scomençà la Seconde vuere mondiâl, Mussolini, savint ben che la Italie no e jere in pront nol partecipà, ma daspò, tai 10 di Zugn dal 1940, al tacà sot; chest al acjadè parcè che al crodeve intune vitorie de Gjermanie e al voleve cjapâ gnûfs teritoris dongje dal mâr Mediterani. La Italie, come za scrit, no e jere pronte. Tal 1943 i Aleâts a disbarcjarin in Sicilie. Intant che il regjim al veve aromai un consens minim, parcè che la int e pative la slisse e e jere sglonf dai bombardaments, il re Vitôr Emanuêl III al destituì Mussolini, che al fo arestât. Chest al fo impresonât, ma i Todescs lu liberarin: lui al metè sù un stât te Italie dal nort, la Republiche Sociâl Taliane (par talian Repubblica Sociale Italiana, R.S.I.), controlât de Gjermanie. Tal 1945, pierdude la vuere cuintri la Resistence e i Aleâts, daspò vê cirît di tratâ cui partigjans, ma diband, al provà a scjampâ in Svuizare cuntune companie di Todescs intun camion, ma, piât dai partigjans, al fo fusilât a Gjulin, che nol è lontan dal cunfin. Il so cadavar al fo insolentât e picjât a public pai pîs a Milan.
Leams esternisModifiche
- Mussolini, Benito, Dizionario Biografico degli Italiani, 2012


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Gjeremie
Cjapitul 1
CLAMADE DI GJEREMIE
Introduzion storiche
1 1 Ats di Gjeremie, fi di Chelkie, di riunde dai predis ch’a jerin in Anatot, te tiere di Beniamin. 2 La peraule dal Signôr i je stade dite tai dîs di Gjosie, fi di Amon, re di Gjude, tal an tredicesim dal so ream, 3 e tai dîs di Joakim, fi di Gjosie, re di Gjude, fintremai a la fin dal an undicesim di Sedecie, fi di Gjosie, re di Gjude, ven a stâi fintremai a la depuartazion di Gjerusalem, tal cuint mês.
Gjeremie elezût come profete
4 La peraule dal Signôr mi è stade dite cussì:
5 “Prime che ti des dongje tal grim di tô mari
ti ài cognossût
e prime che tu saltassis fûr dal grim
ti ài santificât;
ti ài metût profete pai forescj”.
6 Ma jo i ài rispuindût: “Joi, Signôr Diu!
Ve: no soi bon di fevelâ, parcè che o soi un frut!”.
7 E il Signôr mi à rispuindût:
“No sta dî: O soi un frut,
parcè che pardut là che ti mandarai tu varâs di lâ
e dut ce che ti ordenarai tu varâs di dîlu.
8 No sta vê pôre denant di lôr
parcè che cun te o soi jo a salvâti”.
Sentence dal Signôr.
9 Daspò il Signôr al à slungjade la sô man e al à tocjade la mê bocje;
po il Signôr mi à dite:
“Ve: o ài metudis lis mês peraulis
inte tô bocje.
10 Atent! Propit vuê jo ti met
parsore dai popui e parsore dai reams
par dislidrisâ e par sdrumâ,
par butâ jù e par fruçâ,
par fâ sù e par plantâ”.
Il plan di Diu
11 La peraule dal Signôr mi è stade dite cussì: “Ce viodistu po, Gjeremie?”. I ài rispuindût: “O stoi viodint un ramaç di mandolâr”. 12 E il Signôr mi à rispuindût: “Tu âs viodût ben: di fat jo o soi daûr a fâ la vuaite su la mê peraule par ch’e ledi in vore”. 13 La peraule dal Signôr mi è stade dite pe seconde volte cussì: “Ce viodistu po?”. O ài rispuindût: “Une cite ch’e bol, pleade de bande de tramontane”. 14 E il Signôr mi à rispuindût:
“De tramontane e plombarà la disgracie
cuintri di dute la int de regjon.
15 Di fat ve chi ch’o soi: o stoi clamant
dutis lis fameis reâls de tramontane.
Sentence dal Signôr.
A vignaran e ognidune e sistemarà la sô sente
biel jentrant tes puartis di Gjerusalem
e cuintri des sôs muris torator
e cuintri di dutis lis citâts di Gjude.
16 Alore o disarai fûr i miei judizis cuintri di lôr,
cuintri di dute la lôr tristerie
ch’a àn vude tal bandonâmi
e tal incensâ dius forescj
e tal butâsi in genoglon denant de vore des lôr mans.
17 Tu peiti i tiei ombui:
jeve sù e contiur dut ce che ti ordenarai.
No sta vê pôre denant di lôr,
senò ti fasarai trimâ jo denant di lôr.
18 Ve duncje che jo
ti fâs vuê tant che une citât rinfuarçade,
tant che une colone di fier
e tant che une murae di bronç
cuintri di dute la tiere,
cuintri dai rês di Gjude e dai siei sorestants,
cuintri dai siei predis e cuintri de int de tiere.
19 Lôr a combataran cuintri di te ma no ti vinçaran,
parcè che o soi jo cun te,
sentence dal Signôr
par salvâti!”.
Notis:
- 1,1 - “Ats”. L’ebraic al volarès dî “peraulis” ma ancje “voris, azions”. E di fat la profezie di Gjeremie no je fate dome di peraulis ma ancje di azions simbolichis.
- 1,6 - Un frut, tant a dî cence esperience. Alc dal gjenar a àn dit Mosè (Es 4,10) e Salomon (1 Re 3,7)
- 1,8 - Sentence dal Signôr. Si trate di une robe “dite sot vôs, te orele”. Cheste peraule e ven fûr 164 voltis in Gjeremie.
- 1,11 - Leteralmentri “Un ramaç ch’al fâs la vuaite”. Al è un zûc di peraulis parcè che il mandolâr al è il prin arbul a visâ che e ven la vierte. In Palestine al po florî ancje a mieç genâr.
- 1,13 - Al è il sbulium dai popui che si stan preparant a invadi Gjude.
- 1,17 - Si peavisi la tonie tor dai ombui par podê lavorâ plui libars e cori plui in presse.


text:
Parintât
La parintât al è un rapuart fra personis leadis da un vincul di sanc sedi reâl sedi convenzionâl. In un sisteme di parintât a son dai dirits e dai dovê viers i parincj.
La parintât a pues jessi in linie drete se si dissint l'un dal altri come il fi dal pari, e in linie laterâl se il leam di dissendence no’l’è dret par esempli doi fradis o doi cusins.
Nons a secont de parintât[cambie | modifiche il codiç]
- Om o marît e femine; dôs personis ca si son sposadis
- Fi e fie; i fruts di un om e di une femine
- Nono o Von; il pari dal pari o de mari
- None o Ave; la mari dal pari o de mari
- Fradis e Sûrs; fiis dal stes pari o mari
- Barbe; il fradi dal pari o de mari
- Agne o Gnagne; la sûr dal pari o de mari
- Cusin; fi di un Barbe e di une Agne
- Basavon; il pari dal nono
- Basave; la mari de none
- Nevôt; il frut di un fi o di un fradi o di une sûr
- Gnece; la frute di un fi o di un fradi o di une sûr
- Pronevôt; il frut di un nevôt o di une gnece
- Prognece; la fie di un nevôt o di une gnece
- Cugnât; l'om di une sûr o il fradi di une femine
- Cugnade; la femine di un fradi o la sûr di un om
- Missêr; il pari dal propit om o de proprie femine
- Madone; la mari dal propit om o de proprie femine
- Brût; la femine dal fi
- Zinar; l'om de fie
Grât di parintât[cambie | modifiche il codiç]
Tal dirit, par esempli tes ereditâts, al pues jessi impuartant il grât di parintât. Par calcolâlu si à di contà i passaç in linie drete par rivà al parint. Par esempli fra nono e gnece il grât di parintât al è doi (nono, pari), fra doi fradis il grât al è doi (pari, fradi), fra doi cusins il grât al è invezit di cuatri (pari, nono, barbe, cusin) e v.i.


text:
Contest: Cluster dal setôr metalmecanic logât intal Nord Est de Italie, là che a partecipin rêts di impresis diviersis, tra chestis une e je componude di aziendis specializadis intal tratament des superficiis dai materiâi.
Probleme
- Presince multiple di imprenditôrs che a vuelin aumentâ in maniere individuâl e in maniere coletive la lôr capacitât inovative e la lôr competitivitât sul marcjât midiant di un progjet di Rêt di Imprese.
- Problematiche che e derive de assegnazion di ativitât di gjestion e di disvilup ai imprenditôrs des impresis singulis, che al à puartât la Rêt a jessi condanade a une cundizion di margjinalitât in rapuart al tip di business dai imprenditôrs singui.
- Ricercje di figuris diretivis che, in graciis di un program comun di Rêt, a colaborin in formis e in ambits predeterminâts atinents al esercizi des lôr impresis.
- Dibisugne di Individuâ partner teritoriâi strategjics.
- Esigjence di Visibilitât e promozion sui canâi di comunicazion.
Soluzion proponude
- Presince in aziende di Manager di Rêt bon di coordenâ lis variis animis imprenditoriâls e di convoiâ i sburts dai singui intun progjet unic cu la individuazion des ativitâts prioritariis dulà agjî.
- Spieli di azions in ambits predefinîts dal Manager che al è polifunzionâl e bon di fâ diviersis ativitâts: dal orientament dai operadôrs ae inovazion di procès e prodots, ae valorizazion dai ambients di lavôr, ae tutele dai marcs, ae promozion e gjestion des relazions comerciâls, cence dismenteâ une buine cognossince dai razionâi economics finanziaris.
- Presince costante intes aziendis de rêt.
- Sielte di un Manager cun competencis complementârs ae proprietât e ai imprenditôrs singui pe gjestion di contrascj pussibii e di eventuâi disalineaments internis, par miorâ lis sinergjiis, la intese de Rêt e di consecuence la sô produtivitât.
- Disvilup di une strategjie di comunicazion di Rêt.
- Valorizazion des ecelencis des impresis che a costituissin la rêt, la promozion dal teritori, la competitivitât sul marcjât e un sburt ae internazionalizazion.
- Taulis di lavôr fra imprenditôrs dal cluster/rêt indreçâts a intensificâ il scambi di esperiencis e cognossincis e implementâ une evoluzion de culture diretive intes aziendis dal Cluster/rêt
Timing
In cors di opare.
Risultâts otignûts
- Individuadis lis prioritâts dulà agjî.
- Cressite de capacitât inovative e de competitivitât sul marcjât, sedi tant che impresis singulis sedi tant che grup.
- Integrazion des competencis e des cognossincis favorint il scambi de esperience.
- Ativazion di circui virtuôs di nature tecniche, industriâl e comerciâl par slargjâ lis oportunitâts di disvilup.
- Ampliament de schirie di bens e servizis ufierts par garantî une rispueste cierte e inovative a ogni domande dal client.
- Gjestion a nivel internazionâl di progjets complès, de ideazion ae realizazion, doprant tant che base la integrazion di competencis e tant che vantaç competitîf la alte specializazion, la flessibilitât e lis dinamicitâts tipichis des impresis piçulis e mediis.
- Capacitât di orientâ il client cul fin di supuartâ dute la filiere intun percors di miorament continui.


text:
Stât de Batarie
Stât de Batarie al mostre lis informazions in merit al nivel di cjarie de batarie, duncje al è util dome sui computer portatii. Se nol è in esecuzion, inviant la applet cheste e domandarà se e à di vierzisi in modalitât barcon o “vivi” tal Deskbar. In modalitât barcon tu puedis ridimensionâ la icone ridimensionant il barcon e doprâ la manite dal Replicant par strissinâlu sul scritori.
Pardut là che tu lu instalis, al ven doprât cuntun menù contestuâl, vie clic diestri.
Note: Stât de Batarie al à bisugne che al funzioni il supuart ACPI.
Il menù contestuâl al ufrìs chestis opzions:
Cuant cheal è atîf, se la batarie e je in cjarie, il nivel de batarie al ven mostrât tra parentesis.


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Corinz 1
Cjapitul 1
Direzion
1 1 Pauli, clamât par volontât di Diu a jessi apuestul di Crist Gjesù, e il fradi Sostene, 2 a la glesie di Diu ch’e je a Corint, ai santificâts in Crist Gjesù clamâts a jessi sants cun ducj chei che in ogni lûc a prein il non dal Signôr nestri Gjesù Crist, Signôr nestri e lôr: 3 gracie a vualtris e pâs di Diu nestri Pari e dal Signôr Gjesù Crist.
Ringraciament
4 O ringracii di un continui il gno Diu par vualtris, pe gracie di Diu che us è stade dade in Crist Gjesù, 5 parcè che in lui o sês deventâts siôrs di ogni robe, di ogni peraule e sience. 6 Di fat la testemoneance di Crist si è tant rinsaldade fra di vualtris 7 che no us mancje plui nissun don, intant ch’o spietais la manifestazion dal Signôr nestri Gjesù Crist. 8 Lui us tignarà salts fin tal ultin, cence colpe di sorte te dì dal Signôr nestri Gjesù Crist: 9 parcè che chel Diu che us à clamâts a la comunion cun so Fi Gjesù Crist nestri Signôr al è di peraule.
Corezion dai scandui - Lis divisions framieç dai fedêi
10 Us racomadi, fradis, in non dal Signôr nestri Gjesù Crist, di dî ducj lis stessis robis, in mût di no vê divisions fra di vualtris ma di vivi in perfete armonie di pinsîrs e di decisions. 11 Di fat la int di Cloe mi à contât sul vuestri cont, fradis, che o vês cuistions fra di vualtris. 12 O intint fevelâ dal fat che ognidun di vualtris al dîs: “Jo o soi di Pauli”, “Jo invezit o soi di Apol”, “E jo di Chefa”, “E jo di Crist”.
13 Ma Crist isal forsit dividût? Isal stât forsit Pauli a jessi metût in crôs par vualtris, o isal tal non di Pauli che o sês stâts batiâts? 14 O ringracii Diu di no vê batiât nissun di vualtris, dome Crisp e Caio, 15 par che nissun nol puedi dî ch’o sês stâts batiâts tal gno non. 16 Par dî il vêr, o ài vude batiade ancje la famee di Stefane, ma di chei altris no crôt di vênt batiât cualchidun.
17 Crist no mi à mandât a batiâ, ma a predicjâ il vanzeli, e cence la sapience de peraule, par no ch’e vegni vanificade la crôs di Crist.
La sapience umane e il vanzeli
18 Di fat la peraule de crôs e je matetât par chei che si pierdin, ma par chei che si saàlvin, par nô, e je potence di Diu. 19 Di fat al è scrit:
O fruçarai la sapience dai sapients
e o ridusarai a nuie l’inteligjence dai inteligjents.
20 Po dulà isal il sapient? dulà isal il studiât? dulà isal l’inteletuâl fin di chest mont? Diu no àial dimostrât che la sapience di chest mont e je matetât? 21 Stant che, dal disen sapient di Diu, il mont nol à cognossût Diu cu la sapience, Diu al à pensât ben di salvâ chei ch’a crodin cu la matetât de predicazion. 22 E biel che i gjudeus a pratindin miracui e i grêcs a cirin la sapience, 23 nô o predicjìn Crist metût in crôs, scandul pai gjudeus e matetât pai paians; 24 ma pai clamâts, tant gjudeus che grêcs, al è il Messie, la potence di Diu e la sapience di Diu. 25 Parcè che la matetât di Diu e je plui sapiente dai oms e la debolece di Diu e je plui fuarte dai oms.
26 Dait une cjalade a la vuestre clamade, fradis: no son tancj framieç di vualtris i sapients seont la cjar, no son tancj i potents, no son tancj i grancj. 27 Ma Diu al à sielzude chê ch’e je matetât dal mont par mortificâ i sapients, Diu al à sielzude chê ch’e je debolece dal mont par mortificâ i fuarts, 28 Diu al à sielzût ce che tal mont nol à nissun valôr e ce ch’al è sbeleât e ce che nol è nuie par disfâ lis robis ch’a son, 29 di mût che nissun nol puedi vantâsi denant di Diu. 30 Al è propit par lui che vualtris o sês in Crist Gjesù, ch’al è deventât par nô, midiant di Diu, sapience, justizie, santificazion e redenzion, 31 par che, come ch’al è scrit:
Chel che si vante, che si vanti tal Signôr.
Notis:
- 1,1 - Pauli al tache puartant indenant il so dirit di fevelâ, ch’al à la fonde su la sô clamade a jessi apuestul. Cualchidun al contindeve che lui nol jere compagn di chei altris apuestui.
- 1,2 - “Glesie”, par grêc ecclesìa, tal VT e voleve dî dut il popul di Diu, Israel. Culì invezit e vûl dî la comunitât di chei ch’a crodin in Crist, dai cristians.
- 1,8 - La zornade dal Signôr e je cuant ch’al tornarà di paron e di judiç de storie.
- 1,10 - I cristians di Corint a vevin ducj la stesse fede e a jerin compats tes sembleis liturgjichis ma a levin ancje daûr dai peteçs e a finivin par spartîsi in grops o clapis.
- 1,18 - A Corint Apol al veve plui udience parcè che al fevelave plui gramaticâl e al veve plui batule. Pauli al leve invezit a la sostance des robis: Crist che nus salve midiant de crôs e de resurezion.
- 1,19 - Is 29,14; Sal 33,10. Tal toc di Isaie, Diu al sigure di salvâ Gjerusalem dai soldâts di Senacherib cence nissun jutori de part di nissun.
- 1,20 - Is 33,18; 19,2.
- 1,21 - Diu ch’al finìs su la crôs al è un plan che la sapience di chest mont no rive a capîlu. La sapience di Diu e je une matetât pal mont e cussì al à volût che la sô matetât e vincès la sapience dai oms, che par lui e je rût çavariament.
- 1,25 - La fede e la reson nol è che si parin vie une cu l’altre ma nancje no si pò cjapâlis par gimulis. Metilis une cuintri di chê altre al è masse ma al è fûr di plomp ancje metilis in pile une parsore di chê altre, come se la reson e fos il scagn de fede.
- 1,30 - Si podarès voltâ ancje “o sês cristians”, ch’al sarès plui furlan ma ch’al smamissarès dut. “Jessi in Crist” al vûl dî jessi une robe sole cun lui midiant de comunion ch’e ven de fede.
- 1,31 - Gjer 9,22-23.


text:
Miercus 27 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Gjoel
Cjapitul 3
L’ETE DAL SPIRT E LA ZORNADE DAL SIGNÔR
La sborfade dal Spirt
3 1 Podopo
o sborfarai il gno spirt
parsore di ogni cjar.
I vuestris fîs e lis vuestris fiis a profetaran,
i vuestris viei s’insumiaran,
i vuestris zovins a viodaran.
2 Ancje sui sclâfs e su lis sclavis
in chei dîs o sborfarai il gno spirt.
3 O fasarai spiei tal cîl e su la tiere:
sanc, fûc e colonis di fum.
4 Il soreli si tramudarà in scûr,
la lune in sanc,
cuant che e vignarà la zornade dal Signôr,
grande e tremende!
5 In chê volte ducj chei ch’a clamaran il non dal Signôr
a saran salfs.
Parcè che la salvece e sarà su la mont di Sion
– come ch’al à dit il Signôr –
e te Gjerusalem dai salvâts,
chei che il Signôr ju clamarà.
Notis:
- 3,1 - Il Signôr al impromet il don dal so spirt, ch’al gambiarà tant i oms che il mont intîr.
- 3,4 - La zornade dal Signôr e je claramentri la dì dal grant judizi.
- 3,5 - Dome chel ch’al varà tornât a cjatâ la strade di une religjon juste e sante al rivarà a scapolâle (Rm 10,13).